qundao/data-zh-poetry huggingface dataset:
和酬李宪文送茶
作者：郭钰
朝代：明
体裁：古风

鳌山峭石攒碧空，物性苦硬气所钟。野老锄云种茶荈，年深获利盛农功。云蒸雾滃春濛濛，一枪两旂战东风。采掇可以羞王公，西山白云将无同。我家住近鳌山下，籴米买薪日无暇。长夏饮水冬饮汤，风月交游足清话。君年甚少甚潇洒，摘鲜分赠金同价。已看雀舌堆满盘，况复骊珠动盈把。读书窗深午烟微，竹炉石鼎生光辉。玉川七碗吃不得，以少为贵知音稀。君子浩荡不可羁，好追彩凤天门飞。白玉堂前春昼永，承恩拜赐龙团归。
和酬李潜
作者：郭钰
朝代：明
体裁：七言律诗

世路邅回暮景移，老怀无托废题诗。朱颜弃我辞杯满，青眼看书下笔奇。雨暝茶烟侵竹润，春寒香雾出帘迟。地偏每恨交游少，何日能来慰所思。
和酬欧阳伯庸
作者：郭钰
朝代：明
体裁：古风

往年读书竹深处，君家叔父相宾主。一门群从君最奇，赋诗已有惊人句。秋高沆瀣泻金茎，日迥瑶台森玉树。边烽飞度吴江浦，燕归尽失旧门户。十五年间百忧集，相逢不敢诉艰苦。昨者见君俱老苍，形容虽变气如故。青眼惟逢旧客开，素衣不受缁尘污。松下长琴按新谱，流水高山必自语。听者不知复不顾，始见高人有真趣。乃仍食贫忍羁旅，俯仰词林谁比数。射工伺影江波暮，长日闭门傲寒暑。云松千尺冥冥风，野桃三月潇潇雨。
和酬罗达则
作者：郭钰
朝代：明
体裁：七言律诗

闻君酿酒满春瓮，净洗深杯候客过。听雨山楼烧烛短，扫云石壁写诗多。门生传草当先到，畸客飘蓬不共哦。稍待秋高凉月夜，相从细问法如何。
和酬黄用泰
作者：郭钰
朝代：明
体裁：七言律诗

思君不见待君吟，何许蓬莱闻妙音。孙绰遂初先作赋，苏秦未遇晚多金。閒看归鸟暮云合，欲渡沧江春水深。惟向层楼穷望眼，可能无策刬西岑。
和酬黄用泰
作者：郭钰
朝代：明
体裁：古风

闻君读书近秋浦，老大用心更清苦。锦笺挥翰散晴云，灯火隔窗听夜雨。前月西风送好音，孤鸿荡影愁人心。盈盈一水不相见，千里命驾何由寻。忆昔风尘走长道，曾宿君家碧云岛。一时谈笑君未忘，十载凄凉我重到。思君长日临溪头，芦花吹雪迷归舟。官钱当十足沽酒，何当一醉黄花秋。
和金守正题墨蒲图
作者：郭钰
朝代：明
体裁：七言绝句

马乳垂垂白露漙，瘦藤斜舞月光寒。凉州万斛寻常醉，回首西风纸上看。
和黄用泰见别
作者：郭钰
朝代：明
体裁：七言律诗

双井词源疏派远，诸孙文采邈难攀。芝兰晴日庭阶外，花柳春风杖屦间。白发往来愁客路，青山归去掩柴关。却怪溪流离恨满，寒声永夜响潺湲。
和龙西雨韵寄杨和吉
作者：郭钰
朝代：明
体裁：七言律诗

权门噂沓事无干，老去休文任带宽。狡兔经营三窟苦，鹪鹩栖息一枝安。渔樵路熟成长往，鼓角风高惨不欢。独有西云亭上客，金钱买酒敌春寒。
哀杨和吉
作者：郭钰
朝代：明
体裁：七言律诗

重到西亭泪自垂，更从何处共襟期。看花马上春云散，种柳门前秋雨悲。仙客已闻遗橘井，故侯犹待馆罗池。茫茫天壤名长在，赖有滦京百咏诗。
哭吴林镇抚
作者：郭钰
朝代：明
体裁：五言律诗

幕府十年别，烟尘暗楚关。全家归浙右，匹马老兵间。剑术终难试，铭旌复不还。故人谁在侧，魂断万重山。
哭周子谅员外
作者：郭钰
朝代：明
体裁：七言律诗

士林憔悴泣相逢，此语缘君意万重。蕙帐秋风鸣老鹤，墨池春水化飞龙。遥知台省文章好，不似山林意味浓。重到沧江洲上路，野烟荒草暗行踪。
哭宜春义士彭维凯
作者：郭钰
朝代：明
体裁：七言律诗

风折旗竿卧落晖，残兵挥泪脱戎衣。徒闻即墨田单在，不见成都邓艾归。献凯何时承宠渥，争名自古抱危机。宜春元帅还相问，近报洪州未解围。
哭罗达则
作者：郭钰
朝代：明
体裁：七言律诗

太阿出匣捲晴虹，谁肯埋光九地中。万里携书来上国，一时挥翰动诸公。杜陵避地身将老，宋玉招魂事已空。前辈交游看欲尽，为君弹泪洒秋风。
哭胡洵（从楚金往峡江死焉）
作者：郭钰
朝代：明
体裁：古风

胡生早年甚心苦，自云耻与诸生伍。读书不免四壁空，世乱还须用吾武。拓戟开弓筋力强，一闻杀贼心飞扬。无官不得骑官马，搴旗走下千仞冈。玉笥山前水流血，白日不回大刀折。胜败明知不可期，庐陵要使多忠节。我来哭君泪满衣，君母老大君儿痴。扬旂挝鼓徒旅去，孤云落日精魂归。丈夫树勋当许国，一死如君独悽恻。君不见武昌兵八千，尽向淮南看明月。
哭萧参谋彝翁
作者：郭钰
朝代：明
体裁：七言律诗

南州进士盛才名，幕府参谋仗老成。笔舌夜摇星斗动，襟怀寒漱雪霜清。平淮碑踣惭裴度，哀郢魂归诉屈平。多谢沔阳刘太守，为题文诔吊先生。
哭边权少府（新淦边权尉六合兵乱弃官归去年始与余缔交甚相亲未几避地渝上适与馆人难死焉）
作者：郭钰
朝代：明
体裁：七言律诗

往年把酒楚山秋，叹息相逢总白头。梅福吴门闻久去，祢衡江夏为谁留。血凝塞壁精灵在，气贯晴虹魑魅愁。乡国衣冠转憔悴，招魂何处泪空流。
四时词（春夏秋冬四首）
作者：郭钰
朝代：明

煖云飞扑玉骢归，帘捲香风酒力微。夜坐久怜明月好，细铺花影绣罗衣。日射嫣红安石榴，波涵空翠木兰舟。美人调笑渡江去，半榻柳风棋不收。鹤认琪花欲下迟，蓬莱仙客遣催诗。情深写到相思处，秋露芙蓉开满池。疏林晴旭散啼鸦，高阁朱帘窣地遮。为问王孙归也未，玉梅开到北枝花。
四时词（春夏秋冬四首）·其一
作者：郭钰
朝代：明
体裁：七言绝句

煖云飞扑玉骢归，帘捲香风酒力微。夜坐久怜明月好，细铺花影绣罗衣。
四时词（春夏秋冬四首）·其三
作者：郭钰
朝代：明
体裁：七言绝句

鹤认琪花欲下迟，蓬莱仙客遣催诗。情深写到相思处，秋露芙蓉开满池。
四时词（春夏秋冬四首）·其二
作者：郭钰
朝代：明
体裁：七言绝句

日射嫣红安石榴，波涵空翠木兰舟。美人调笑渡江去，半榻柳风棋不收。
四时词（春夏秋冬四首）·其四
作者：郭钰
朝代：明
体裁：七言绝句

疏林晴旭散啼鸦，高阁朱帘窣地遮。为问王孙归也未，玉梅开到北枝花。
四月十五夜对月感旧
作者：郭钰
朝代：明
体裁：七言绝句

早年踪迹水萍浮，垂老漂流未得休。今夕人情今夕酒，旧时月色旧时愁。
四月十五日江上独行因思去两年忧患之日感恨次旧韵
作者：郭钰
朝代：明
体裁：七言绝句

投石沧浪竟不浮，云林自合早归休。渔舟点点前江去，载尽斜阳不载愁。
圣节
作者：郭钰
朝代：明
体裁：七言律诗

天门曙色晓炉烟，宫锦春花簇采旃。日月龙章居北极，云霄凤吹奏钧天。献桃王母颜如玉，承露金人骨欲仙。遥想蓬莱移仗入，侍臣应奏白云篇。
城望
作者：郭钰
朝代：明
体裁：七言绝句

鼓角城头落照悬，客愁愁似五年前。遥怜小弟携家远，一点飞云望眼穿。
壬子八月余病目至十月剧甚因掩半验明则右者已盲因自笑戊申岁右耳病聋庚戌右脚患软痛今右目又丧于朝家为半丁不求废而自废矣强赋短句写寄中和及仲简
作者：郭钰
朝代：明
体裁：七言律诗

自从白发病侵寻，涉世方知忧患深。吹面尘沙须眯目，求名文字少灰心。旧书尽卖惟留剑，好酒能除遽学琴。樗散独存天所赐，从今肆志卧云林。
壬子正月雪中自从侄九畹家归
作者：郭钰
朝代：明
体裁：七言绝句

担簦山路挟馀酲，急霰琮琤远送迎。绝胜泛舟湖上月，琵琶一曲杂秦筝。
壬寅正月十三日客退后书
作者：郭钰
朝代：明
体裁：五言律诗

酒从前日尽，客又几人来。扫石俯流水，煮茶看落梅。为儒生事拙，会友好怀开。但得情无愧，妻孥不用猜。
壬辰闰三月初三日銈弟归因录其语奉呈楚金诸君子
作者：郭钰
朝代：明
体裁：古风

入门伴母啼，出门闻鹊噪。握粟卜灵龟，之子归已到。饥走涉一句，形容尽枯槁。闾里共歔欷，且慰慈闱老。问答惮语烦，客满始相告。群寇窥无人，鼠穴穷剽盗。承平宿将死，战守自颠倒。九江咽喉地，戎卒何草草。宜春坐不救，吾土敢相保。惟当学义旂，戮力事诛讨。贼众乱且嚣，一举秋叶扫。庐陵忠节邦，足以正穷昊。郁郁英雄姿，封侯何足道。惟我最迂懒，闻之展怀抱。振衣舞龙泉，请作三军导。
复愁
作者：郭钰
朝代：明
体裁：五言律诗

猛士凭城险，四郊今若何。才闻一马献，已费百金多。江雨舟无渡，山云鸟独过。君王不相负，诸将且须和。
大州晓发
作者：郭钰
朝代：明
体裁：五言绝句

日高啼鸟散，江转断云遮。向客说残梦，昨宵曾到家。
大洲宴集
作者：郭钰
朝代：明
体裁：七言律诗

杀贼归来心甚欢，酒美不辞春夜阑。俯江楼迥月色白，缘边鼓歇烽烟寒。玉骢谁送美人去，锦瑟更为将军弹。惭愧书生饮独少，自剪银烛题诗看。
大洲晚发
作者：郭钰
朝代：明
体裁：七言律诗

城南桴鼓转相惊，却忆渔舟问水程。千顷江波鸥出没，数家茅屋树枯荣。客行落日凝愁思，人隔疏烟闻笑声。惆怅竹篱沽酒处，夜深灯火不胜情。
大雪中罗伯英见过
作者：郭钰
朝代：明
体裁：古风

大雪破絮温，高眠及辰巳。忽闻扣柴扃，不语知奇士。独行何飘翛，海鹤乘云气。玉界璚田中，神仙足风致。云何剡溪船，高兴一时废。贫家饭脱粟，菘韭自无备。且复倒馀樽，燎衣语文字。圣贤去我远，縻兹糟粕味。每当得意时，何如卿相贵。人生俱有营，俯仰期无愧。寇邓列云台，严陵钓江涘。不闻青史间，驰议相轩轾。嗟我穷巷子，宾客少能至。况兹风雪中，廑廑见君意。感叹不可留，临分更揽袂。回首北山巅，松柏郁苍翠。
奉同楚金和蒲掾
作者：郭钰
朝代：明
体裁：七言律诗

健儿分队舞朱干，玉帐将军按剑看。笳鼓夜鸣边月迥，旌旗晓竖野云寒。皇图不假山河险，民俗终同社稷安。早晚虞廷有苗格，薰风披拂五弦端。
奉同顺则赠邹省掾
作者：郭钰
朝代：明
体裁：七言律诗

中朝大将霍嫖姚，材杰如君早见招。入幕文书金印大，行营笳鼓玉骢骄。兵谋合变元多与，杀气凭陵未尽消。好待楚江鲸浪静，白云深处共归樵。
奉和刘士贵
作者：郭钰
朝代：明
体裁：七言律诗

路转春山昼启关，玉骢深系绿杨间。延平波浪双龙合，辽海风烟独鹤还。扇外红尘从战斗，尊前白酒且清闲。诸孙早岁多文采，憔悴青灯我厚颜。
奉和刘宾旭兼柬罗履贞
作者：郭钰
朝代：明
体裁：七言律诗

时危南国久连兵，幕府才华得合并。蔡寇遂烦唐宰相，汉仪犹待鲁诸生。三边烽燧晨传箭，千骑弓刀昼绕营。主将策勋朝帝阙，从官应许任公卿。
奉和龙西雨自洪见寄
作者：郭钰
朝代：明
体裁：七言律诗

青楼风月故相干，慷慨樽前舞地宽。锦绣春明花富贵，琅玕昼静竹平安。杉关旗鼓元戎胜，闽海舟车去客欢。旧日交亲应有问，一蓑烟雨楚江寒。
奉寄吴琳子茂镇抚二首
作者：郭钰
朝代：明

宜春台前记胜游，主人与客俱风流。春秾携酒骑小铁，夜深分烛归南楼。雁鸿几年断书信，豺虎是处森戈矛。闻君总戎下章贡，明日相候青门丘。英雄之姿不易得，慷慨汗马收奇功。簸旗风高捲飞雨，舞剑日落摇晴虹。官酒春酣百杯绿，檄书夜草双烛红。伫看献凯报天子，锦衣五马蓬莱宫。
奉寄吴琳子茂镇抚二首·其一
作者：郭钰
朝代：明
体裁：七言律诗

宜春台前记胜游，主人与客俱风流。春秾携酒骑小铁，夜深分烛归南楼。雁鸿几年断书信，豺虎是处森戈矛。闻君总戎下章贡，明日相候青门丘。
奉寄吴琳子茂镇抚二首·其二
作者：郭钰
朝代：明
体裁：七言律诗

英雄之姿不易得，慷慨汗马收奇功。簸旗风高捲飞雨，舞剑日落摇晴虹。官酒春酣百杯绿，檄书夜草双烛红。伫看献凯报天子，锦衣五马蓬莱宫。
奉寄欧阳文周
作者：郭钰
朝代：明
体裁：七言律诗

楚楚才华最忆君，春山胜事远相闻。折花林动飞红雨，洗砚池虚散紫云。到处能吟诗满轴，逢谁不说思超群。山中旧约应能到，定与论文到夜分。
奉柬陈君与掾吏
作者：郭钰
朝代：明
体裁：七言律诗

汉室元勋曲逆侯，诸孙文采蔼南州。薇垣地切星河冷，幕府霜飞草木秋。采笔樽前赋鹦鹉，银鞍花外鞴骅骝。独怜江海干戈满，愿属安边第一筹。
奉赠江西省郎中颜希古
作者：郭钰
朝代：明
体裁：七言律诗

江西羽檄日交驰，君佐中书策最奇。南极星垂天地正，北庭兵合鬼神知。君王旧赐冯唐节，父老新传李愬碑。尽刬贼壕归禹贡，更烦深意问疮痍。
妾薄命
作者：郭钰
朝代：明
体裁：乐府曲辞

孤鸾窥镜剪情缘，泪血沾襟十五年。谁信旧时歌舞伴，相逢犹自妒婵娟。
宋竹坡与余有延桂看菊之约竟不及赴赋乐府一章以寄之
作者：郭钰
朝代：明
体裁：古风

桂花开，菊花开。秪为花开自合来，何须问酒杯。扫苍苔，惜苍苔。风月应怜小宋才，佳期待早梅。
客馆书怀
作者：郭钰
朝代：明
体裁：七言律诗

晓镜形容暮不同，控抟人事更匆匆。端相旧垒去年燕，断送残花昨夜风。易播共怜交谊重，依刘宁为旅途穷。世情近日皆非旧，始悟相逢是梦中。
客鬓
作者：郭钰
朝代：明
体裁：七言律诗

夕报将军奏凯歌，马前又见拥雕戈。民情共倚金汤固，客鬓惟添霜雪多。何日梧桐鸣彩凤，旧时荆棘卧铜驼。无衣无食岁年晚，妻子山中如苦何。
宣春赠别
作者：郭钰
朝代：明
体裁：七言绝句

微茫烟浪浦帆开，一曲琵琶泪满腮。江水不如潮水好，送人东去复西来。
宴酬王志元
作者：郭钰
朝代：明
体裁：七言律诗

前月中旬得素书，书中问我近何如。浮沈渐与乡邻狎，贫病多令故旧疏。杖外飞花春水慢，樽前啼鸟午窗虚。诗成昨夜空愁绝，梦到君家水竹居。
宿七里山
作者：郭钰
朝代：明
体裁：七言律诗

寒松雾暗月西颓，人语无声鬼语哀。郡国忍闻侯景诏，朝廷初弃戴渊才。风传鼙鼓惊魂战，天入乡关望眼开。骨肉死生俱未卜，泪痕血点满苍苔。
宿桐江野人家
作者：郭钰
朝代：明
体裁：七言绝句

松明火尽掩柴扃，月影疏疏透短棂。一枕秋风凉夜好，可怜独向客中听。
宿鳌溪
作者：郭钰
朝代：明
体裁：五言绝句

投宿南山中，惊魂带馀怖。忽闻鼙鼓声，夜壑松风度。
寄从弟铎及弟铨
作者：郭钰
朝代：明
体裁：古风

牡丹台前春色满，杏花初开柳芽短。雾气扑帘翡翠寒，池光荡日凫鹥煖。好花时节俱在家，银钱买酒不用赊。长生共祝千岁寿，远信相期八月槎。烹鸡斫鱼宴亲旧，弟也甚恭兄甚友。功名好在太平时，骨月独完离乱后。蹇余抱病向天涯，每从佳节长咨嗟。苏秦六印终何益，半亩还须学种瓜。
寄从弟铨
作者：郭钰
朝代：明
体裁：七言律诗

旧庐每爱桂花秋，风月凉宵足劝酬。盗贼未平身渐老，弟兄相望泪空流。经年避地鱼赪尾，何日还乡乌白头。侧想早春佳气好，掌珠初见慰深愁。
寄刘伯贞
作者：郭钰
朝代：明
体裁：七言律诗

山中长日倦题诗，偶望乡关有所思。飞雨忽随龙去远，閒云独伴鹤归迟。度溪风剪松花落，绕径篱分野蔓垂。遥想西楼今夜月，玉人正是醉吟时。
寄刘宾旭
作者：郭钰
朝代：明
体裁：七言律诗

旧日相逢玉雪姿，三年幕府鬓如丝。波涛入海屠龙苦，风雨还山买犊迟。客到定能频换酒，花开应不废题诗。只怜双剑床头吼，又是邻鸡报晓时。
寄刘渊
作者：郭钰
朝代：明
体裁：七言律诗

自从南国息干戈，江海闻君得意多。骑马春回桃叶渡，吹箫夜和竹枝歌。离愁雁信云千里，老境渔舟雨一蓑。大药无资长卧病，东溪何日得重过。
寄刘渊茂才（字象贤）
作者：郭钰
朝代：明
体裁：七言律诗

山馆前宵忽梦君，纻衣如雪照晴云。门前种菊开三径，壁上题诗写八分。酒浪红深倾琥珀，剑台翠涩绣龙纹。多情指画秦台近，一曲鸾笙月下闻。
寄刘玉正茂才
作者：郭钰
朝代：明
体裁：七言律诗

城南灯火连床久，独夜荒村费苦思。风雨何时寻旧约，江山是处有新诗。海棠春暗飘香尽，鹦鹉天寒唤客迟。明日还乡须作伴，买船沽酒共襟期。
寄友
作者：郭钰
朝代：明
体裁：古风

东岸桃花西岸柳，来往扁舟共杯酒。去程易远情易疏，长亭落日空回首。南山山下黄菊丛，采采寒花霜露浓。蝶恨蜂愁时节去，老怀且复相为容。风雨昨朝篱竹倒，牛羊乱蹴荒山草。草木无情难自保，人事悠悠何足道，黄金多贮交情好。
寄友
作者：郭钰
朝代：明
体裁：古风

江波茫茫雪千顷，斜阳闪闪归帆影。行人过尽不逢君，绿酒满杯谁共饮。飞光如水不可留，思君如仙不可求。风捲落红千万片，满空散作相思愁。
寄吴杜徵君
作者：郭钰
朝代：明
体裁：七言律诗

武夷空翠接秋阴，古木萧森石径深。中使又传丹诏至，山人长对白云吟。松花未扫风过席，芝草初耘雨满林。九曲画图归内府，君王应许遂初心。
寄周子谅
作者：郭钰
朝代：明
体裁：古风

人世近年不可道，相逢但说沧洲好。扫云放鹤招飞仙，冠屦烟霞任颠倒。琥珀香倾白玉壶，珊瑚影拂红云岛。洲前弱水知几重，跂余望之不能到。沧洲美人玉无瑕，曳裾每在王侯家。去年把钓桐江上，骊珠飞光照白沙。野水平桥重回首，夕阳门掩松阴斜。关西老子拂归袖，薄俗俯仰令人嗟。我初去留谬长策，遂使诸生笑王式。不论世事凋朱颜，一双老眼依然白。五月抱病山居窄，展转空窗想颜色。丈夫岂作儿女悲，情深不免伤离别。
寄周文瞻主事
作者：郭钰
朝代：明
体裁：七言律诗

天柱峰前松十寻，闻君结屋最幽深。钓鱼溪动云生屦，放鹤风高秋满林。薤叶篆从儿学写，松花酒待客同斟。愁余白发长相忆，夜雨青灯空苦心。
寄孙仲植文学
作者：郭钰
朝代：明
体裁：七言律诗

秋来最忆孙文学，无数黄鸡啄黍肥。得酒定邀诸弟饮，看萸应少一人归。苍龙出峡雨先至，白马渡江云共飞。季子敝裘今更少，还乡信使故应稀。
寄宋时举
作者：郭钰
朝代：明
体裁：七言律诗

解剑赠君意不难，剑光飞射斗牛间。文章声价谁能好，风月襟期君最閒。云暖凤和箫管响，雨晴龙护珍珠还。崆峒原是神仙境，万丈丹梯不可攀。
寄宋竹坡
作者：郭钰
朝代：明
体裁：七言律诗

久欲从君借竹看，东风又长碧琅玕。午阴坐久晴云落，夜漏眠迟白露漙。韭叶连畦从料理，菊花分径共平安。洞箫一曲裁新管，石上双吹翠袖寒。
寄宋竹坡
作者：郭钰
朝代：明
体裁：七言律诗

宋公池上千竿竹，六月翛翛秋满林。漏日游丝悬落絮，绕渠流水浴鸣禽。江湖十载皆陈迹，风雨五更收壮心。汲水细浇篱下菊，花时容我一登临。
寄宾旭刘参军
作者：郭钰
朝代：明
体裁：七言律诗

经年避地百忧并，君独还乡少俗情。净洗木瓢分药晒，新裁纨扇写诗成。半蓬溪雨群鸥散，万壑松风独鹤鸣。只好闭门度长夏，巾车莫遣野人惊。
寄张九成（不饮酒而多符卫）
作者：郭钰
朝代：明
体裁：七言律诗

山馆闻君足自娱，赋诗近日与谁俱。树侵钓石斜倾盖，雨定游丝小贯珠。客主长年存醴酒，鬼神清夜捧阴符。溪边旧约何时到，愁绝天涯一字无。
寄彭中和
作者：郭钰
朝代：明
体裁：古风

君来桂树林，我辞桂林去。桂树我所种，高大已如许。六月浓阴绕茆屋，不待花开可娱目。驻屐从穿石上苔，题诗况有墙西竹。小弟爱客开素襟，两载于君情最深。短棘本非鸾凤栖，长琴每作蛟龙吟。君昔少壮抱奇节，荏苒风尘头欲白。道义交从久更真，风月笑谈常自得。江西词赋多才雄，知君己有中唐风。汗马功名属年少，且可草服山岩中。海棠牡丹都赏遍，磊落珠玑满诗卷。我独天涯鏖俗尘，白纻每愁颜色变。丁宁小弟毋我违，南阮虽贫颇自奇。桂树花开新酒熟，作书报我归如飞。
寄李亨衢
作者：郭钰
朝代：明
体裁：七言律诗

君住仙坛归路遥，人间尘虑尽冰消。微风半脱乌纱帽，明月閒吹紫玉箫。出水芙蓉鸣翡翠，绕墙薜荔护芭蕉。日长应共罗浮客，时复松花酒一瓢。
寄李子晦
作者：郭钰
朝代：明
体裁：五言律诗

怀刺将安往，闭门空自勤。山岩宜置我，风月每思君。挥翰唾成玉，飞觞气吐云。春来林木变，鹤唳不曾闻。
寄李少府
作者：郭钰
朝代：明
体裁：七言律诗

学仙不向吴门去，百丈诗坛主旧盟。白雪寒添巾下满，采云晴绕笔间生。香分芸草茅斋小，梦入梅花纸帐清。竹下每闻宾客满，我来何日酒同倾。
寄李尚文少府兼简周仲元
作者：郭钰
朝代：明
体裁：古风

蓬莱归路渺何许，美人相思隔烟浦。青鸟飞来雨意迟，黄鹂啼醉花阴午。江边钓石甚奇古，一丝柳风独延伫。囊罄久无沽酒资，诗成何得惊人语。李侯金闺声价高，往来意气凌吾曹。官舍临湖悬綵棒，酒杯劝客滋宫袍。不拟东篱种秋菊，欲从上苑醉仙桃。宁知淮海风尘起，黄鹄委翅归蓬蒿。去年东走共颠倒，茅屋寄宿忧心捣。九月絺衣敌早寒，万事不如归去好。拾薪煮雪我常贫，扫石卧云君计早。古人成败每轻之，及此始知难自保。近日携书寻旧游，江上孤舟满载愁。偶见周郎共樽酒，一谈一笑何风流。主宾二妙不易得，我欲从之长滞留。相思且付楚江水，江水不尽情悠悠。
寄杨和吉
作者：郭钰
朝代：明
体裁：七言律诗

不见故人愁我心，江山信美倦登临。附书白鹤几时到，结屋翠微何处寻。风撼竹楼凭雨势，云归溪树作秋阴。琅玕细簟凉如水，应扫桂花弹素琴。
寄杨和吉欧阳文周
作者：郭钰
朝代：明
体裁：七言律诗

黄鹄一飞几千里，高标矫矫离风尘。宗元有恨为司马，郭泰无名与党人。富贵致身何用早，是非论事或难真。二君旧日皆知己，旅食他乡莫厌贫。
寄杨和吉龙西雨
作者：郭钰
朝代：明
体裁：七言律诗

江南徐庾知名久，文采风流伯仲间。彩笔题诗传上国，画船分雨过西山。管宁旧向辽东老，杜甫新从巴道还。扰攘战尘徒旅苦，故人应怪鬓毛斑。
寄柬周说书
作者：郭钰
朝代：明
体裁：七言律诗

闻君进讲东宫日，衣染天香从早朝。鹤舞层霄燕阙近，马嘶归路楚山遥。贞元朝士多相忆，少室山人早见招。我亦疏顽人共弃，一蓑长愿混渔樵。
寄欧阳奎文周
作者：郭钰
朝代：明
体裁：五言律诗

长笑对南山，浮名不似閒。布衣经岁月，茅屋寄乡关。山晓捲帘坐，雨凉看竹还。今辰是好日，把酒桂花间。
寄欧阳文周
作者：郭钰
朝代：明
体裁：七言绝句

芳草春烟锁故庐，泊舟南浦近何如。客囊共诉黄金尽，欲问平安但寄书。
寄王进士
作者：郭钰
朝代：明
体裁：七言律诗

老去群书逐梦忘，青灯白发夜凄凉。平时谁信班生策，落日空怀陆氏庄。天为国家生俊杰，地居台阁盛文章。鄙夫空谷逃名久，不谓人间有郭昂。
寄王进士（伏睹前乡贡进士王礼子让所刻长留天地间集辱收谬作厕其间心窃愧焉而误名为昂因笔寄意二首）
作者：郭钰
朝代：明

车盖归来鬓雪深，将来高兴托词林。著书谷口云封屋，吹笛山阳月满襟。千古文章关气运，几人心力费光阴。闲来朗诵长留集，尚想西归问好音。老去群书逐梦忘，青灯白发夜凄凉。平时谁信班生策，落日空怀陆氏庄。天为国家生俊杰，地居台阁盛文章。鄙夫空谷逃名久，不谓人间有郭昂。
寄王进士（伏睹前乡贡进士王礼子让所刻长留天地间集辱收谬作厕其间心窃愧焉而误名为昂因笔寄意二首）·其一
作者：郭钰
朝代：明
体裁：七言律诗

车盖归来鬓雪深，将来高兴托词林。著书谷口云封屋，吹笛山阳月满襟。千古文章关气运，几人心力费光阴。闲来朗诵长留集，尚想西归问好音。
寄罗伯英
作者：郭钰
朝代：明
体裁：七言律诗

江涌春涛枕上闻，殊乡无伴独离群。始知诗事能穷我，独喜墩名又属君。风燕入帘捎落絮，雨龙归洞驾轻云。遥知邻曲过从熟，每日还家酒半醺。
寄罗履贞兼柬谢君绩
作者：郭钰
朝代：明
体裁：七言律诗

烽火平安月正中，思君长倚翠楼东。儒生忧国灯前泪，壮士封侯马上功。半榻松风看草檄，一庭花雨坐调弓。谢庄文采江东少，青竹题诗想最工。
寄罗惟巽（善制笔）
作者：郭钰
朝代：明
体裁：古风

四年不见罗文学，绿鬓朱颜宛如昨。酒杯春满听啼莺，琴响夜寒弹别鹤。鹤飞冥冥溯寥廓，仙人遣送长生药。丹砂九转飞灵光，玉虹白日穿林壑。岂无踪迹到城郭，词林近日传新作。待月光分荷露圆，扫云晴带松花落。高怀自是贮冰清，而我胡为困尘浊。愁心千尺游丝悬，俯仰交情谁厚薄。白发为儒世所轻，临池学书意萧索。闻君近有山中约，狡兔何时当就缚。
寄胡伯清
作者：郭钰
朝代：明
体裁：古风

诸公尽说为官好，君独胡为挂冠早。朝上中台脱绣衣，暮入南山卧烟草。圣朝耳目寄所司，青天尺五安云梯。布衣承诏起江右，飞雨随车到浙西。文采已为当途重，何乃抱才不终用。徒步愁闻骢马嘶，旧名还与沙鸥共。自从子陵归江湖，清风高节何代无。相逢莫问谏大夫，黄冠草服我自娱。英雄出处不论命，笑指南山空捷径。鹤舞猿啼山月高，酒熟鱼肥溪雨溟。君今所得良已多，功名富贵将奈何。凭谁寄书与周恺，归来好共钓烟波。
寄胡湜伯清兼柬周子谅
作者：郭钰
朝代：明
体裁：七言律诗

积雨初晴绿涨溪，溪花飞舞屋东西。鸟衔朱果珊瑚碎，竹放青梢翡翠迷。池上酒杯无俗客，壁间诗句有新题。结庐不用云深处，门闭惟闻过马嘶。
寄赠皇厓坛刘鍊师
作者：郭钰
朝代：明
体裁：七言律诗

神仙宫馆近青冥，紫翠峰峦开画屏。日射水晶江石白，云封琥珀岭松青。虎司丹鼎知留诀，鹤立瑶坛听说经。相约安期今夕至，灵风遥想满虚棂。
寄赠龙兴诸寓公四首
作者：郭钰
朝代：明

旧著群书费苦寻，云山回首负初心。归舟重到临江驿，玉笥山前芳草深。抽毫史馆会鸣珂，老去光阴又几何。苏武不缘持节苦，胡姬啸子愧人多。孺子祠前湖水东，几回清夜梦吴公。白云何事他山去，不管长封紫极宫。落日凭楼满眼愁，征帆无数下江州。凭谁为访渊明宅，细采秋英荐李侯。
寄赠龙兴诸寓公四首·其一
作者：郭钰
朝代：明
体裁：七言绝句

旧著群书费苦寻，云山回首负初心。归舟重到临江驿，玉笥山前芳草深。
寄赠龙兴诸寓公四首·其三
作者：郭钰
朝代：明
体裁：七言绝句

孺子祠前湖水东，几回清夜梦吴公。白云何事他山去，不管长封紫极宫。
寄赠龙兴诸寓公四首·其二
作者：郭钰
朝代：明
体裁：七言绝句

抽毫史馆会鸣珂，老去光阴又几何。苏武不缘持节苦，胡姬啸子愧人多。
寄赠龙兴诸寓公四首·其四
作者：郭钰
朝代：明
体裁：七言绝句

落日凭楼满眼愁，征帆无数下江州。凭谁为访渊明宅，细采秋英荐李侯。
寄远
作者：郭钰
朝代：明
体裁：七言绝句

万点飞花风外过，红埋泥土白随波。閒愁散与伤春客，君在江南想独多。
寄邹自春
作者：郭钰
朝代：明
体裁：七言绝句

楼间美酒满银壶，楼外好山开画图。上学郎君书早读，丁宁汲水灌菖蒲。
寄郭沛
作者：郭钰
朝代：明
体裁：七言律诗

最忆山原隐士家，朱帘楼外捲飞霞。梅花清影斜侵案，韭叶寒香细入茶。教弟旧书常共读，待宾新酒不须赊。春来顿觉疏还往，长遣归心托暮鸦。
寄阮弘济兼简杨亨衢少府
作者：郭钰
朝代：明
体裁：七言律诗

旧时文物数江东，谁似风流阮嗣宗。红袖醉歌《金缕曲》，牙旂归导玉花骢。神仙元与尘埃隔，宾客多应气概同。寄语龙泉杨少府，园花不减旧时红。
寄龙子雨
作者：郭钰
朝代：明
体裁：七言律诗

书到山中收泪看，出门愁散楚天宽。落花春尽休文瘦，细雨更长范叔寒。金带宦情违俗久，绨袍交态见君难。欲为后会知何日，酒熟还家得尽欢。
寒夜思亲
作者：郭钰
朝代：明
体裁：七言律诗

老亲白发抱诸孙，寄食偏怀地主恩。故国山河空洒泪，残年风雪更消魂。绩麻谁与寒分火，待米长孤暮倚门。生子不才名位晚，愁来诗句共谁论。
寒食日纪怀
作者：郭钰
朝代：明
体裁：七言律诗

不到东园满数旬，万条烟柳翠光匀。雨中春懒莺如我，花外晚愁鹃逼人。近有诗名真忝窃，老于世事每因循。煮芹炊黍作寒食，破甑清晨洗宿尘。
对月寄友人
作者：郭钰
朝代：明
体裁：七言绝句

相逢之处月婵娟，愿托襟期共百年。谙尽人间离别苦，始知月自不长圆。
对雪怀郭顺则
作者：郭钰
朝代：明
体裁：七言律诗

寒压貂裘曙色微，水村山郭远涵晖。琼田万鹤凌风舞，玉女千花绕座飞。勋业平淮碑石在，风流访戴酒船归。想君怀古偏多感，肯使缁尘涴素衣。
寻人不遇
作者：郭钰
朝代：明
体裁：七言绝句

早望云林意欲倾，独回江路鸟空鸣。山童去后始知悔，追客桥西问姓名。
射虎行赠射虎人
作者：郭钰
朝代：明
体裁：古风

昨日射虎南山颠，悲风萧萧眼力穿。今日射虎北山下，虎血溅衣山路夜。朝朝射虎无空归，家人望断孤云飞。度岭踰山弓力健，虎肉共分不辞远。府司帖下问虎皮，高枕髑髅醉不知。虎昔咆哮百兽走，一死宁知在君手。鼻端出火耳生风，拔剑起舞气如虹。昨夜空村见渔火，牛羊不牧犬长卧。作诗赠君毛发寒，烦君为我谢上官。君不见昔日刘昆称长者，虎北渡河不须射。
将归桂林留别王志元刘象贤二首
作者：郭钰
朝代：明

耿耿念慈闱，戚戚别亲友。屏营临交衢，泪下多于酒。去留两不忘，衷肠亦何有。道谊托襟期，取别无新旧。荏苒风尘中，会面何时又。好为频寄书，毋使长回首。志士慎唯诺，况乃出处间。白圭微有玷，噬脐良独难。富贵非苟得，贫贱当自安。干戈今若此，谁测衰盛端。明当为远别，为君吐心肝。愿言保贞节，深居且加餐。
将归桂林留别王志元刘象贤二首·其一
作者：郭钰
朝代：明
体裁：古风

耿耿念慈闱，戚戚别亲友。屏营临交衢，泪下多于酒。去留两不忘，衷肠亦何有。道谊托襟期，取别无新旧。荏苒风尘中，会面何时又。好为频寄书，毋使长回首。
将归桂林留别王志元刘象贤二首·其二
作者：郭钰
朝代：明
体裁：古风

志士慎唯诺，况乃出处间。白圭微有玷，噬脐良独难。富贵非苟得，贫贱当自安。干戈今若此，谁测衰盛端。明当为远别，为君吐心肝。愿言保贞节，深居且加餐。
小楼
作者：郭钰
朝代：明
体裁：七言绝句

梦飞不到越溪头，空想鸳鸯戏彩舟。昨夜小楼清似水，雨声添足十分愁。
小除夕
作者：郭钰
朝代：明
体裁：七言律诗

当年腊日还乡早，弟劝兄酬何怨嗟。肠断此时同避地，眼穿永夜倍思家。乡关去雁浑无信，风雨寒灯不作花。最是五更情调苦，城南吹角北吹笳。
少年行
作者：郭钰
朝代：明
体裁：乐府曲辞

西家少年茆屋里，床拥牛衣瓶贮米。一朝贩盐多白银，妻学宫妆儿学跪。瓮头新酒鹅儿黄，无时杀猪宴邻里。酒边自数还自矜，眼前华屋连云起。指似中男眉目强，早教读书结豪贵。黄金直可赌公卿，莫遣终身在泥滓。东家老儒笑无计，一穷到骨门长闭。百年荣悴那得知，世情直付东流水。
山中
作者：郭钰
朝代：明
体裁：七言律诗

柴门日落锁秋阴，白酒愁来只细斟。松下紫苔留虎迹，雨中苍桧作龙吟。汉宫金狄空垂泣，秦地桃源不可寻。咫尺山中愁出入，何时江上足登临。
山家少憩
作者：郭钰
朝代：明
体裁：七言绝句

松下苍苔扫复生，笼中娇鸟寂无声。东风几度传花信，偏遇春阴不遇晴。
山翁劝酒
作者：郭钰
朝代：明
体裁：五言绝句

山翁劝我酒，共指池上柳。昨日东家春，今日西家有。
山馆
作者：郭钰
朝代：明
体裁：五言律诗

偪侧不敢怨，飞腾殊未能。野猿时送果，山鬼夜吹灯。口腹久为累，语言难尽凭。白头方检束，饱肉愧饥鹰。
山馆
作者：郭钰
朝代：明

偪侧不敢怨，飞腾殊未能。野猿时送果，山鬼夜吹灯。口腹久为累，语言难尽凭。白头方检束，饱肉愧饥鹰。贴石支松榻，闭门收蠹编。故人久不至，病客得高眠。松搐晚风怒，帘分夜雨悬。老禅应可学，世故苦相牵。
山馆二首·其二
作者：郭钰
朝代：明
体裁：五言律诗

贴石支松榻，闭门收蠹编。故人久不至，病客得高眠。松搐晚风怒，帘分夜雨悬。老禅应可学，世故苦相牵。
岁除前三日
作者：郭钰
朝代：明
体裁：五言律诗

一岁馀三日，还乡鸟道通。论兵无众寡，决胜在英雄。短发思亲白，衰容待酒红。出门亲旧满，共诉客囊空。
峡江道中
作者：郭钰
朝代：明
体裁：古风

去乡已百里，避地何时转。历历墟里殊，稍稍语音变。妖狐似鬼啼，落日人烟远。遥睇层峰高，平地是交战。流水为谁哀，呜咽相迎饯。
己亥六月初五日
作者：郭钰
朝代：明
体裁：七言律诗

不惜千金一笑挥，危途惊定始伤悲。问安慈母翻成泣，乞米贫交不疗饥。总谓鲁连曾却敌，谩传李涉旧能诗。只从邻曲多豪客，无怪荆吴满战旗。
己巳元日次从侄澜韵
作者：郭钰
朝代：明
体裁：五言律诗

太平应有象，王国早生申。云捧虞渊日，天开寿域春。千年周鼎重，百战汉兵神。侧想朝元殿，征南献凯频。
己酉元日
作者：郭钰
朝代：明
体裁：七言律诗

往事悠悠不足论，细看桃板旧题存。青山树绕千年屋，白发人看五世孙。侧注晓容惊破帽，屠苏春色醉深尊。归云更是无心者，借我长封谷口门。
座客谈仙
作者：郭钰
朝代：明
体裁：古风

彩霞丽空覆蓬岛，璚楼昼锁春风好。海波不动羽轮轻，霞佩云裾自颠倒。徐郎消息真未真，如何却许童男到。一杯晓露咽琼浆，两袂天香拾瑶草。不省仙宫日月长，但凭青鸟归来早。秦皇汉武空复情，萧飒麻姑霜鬓老。
延桂堂辞为李茂才赋
作者：郭钰
朝代：明
体裁：古风

桂树团团兮堂之下，仰承元气兮根后土。偃蹇萧参兮枝交互，离立不群兮俨宾主。堂中人兮启璚户，攀援桂枝兮独延伫。被荪兰兮庭阶，秋风起兮满怀。日暮兮远望，江之水兮湝湝。菊芳馨兮秋满林，思美人兮悬素心。郁兮深霗草，靃靡石嵚崟。扫白云兮弹瑶琴，抱明月兮知音。酌桂酒兮堂之中，子慕余兮聊舂容。袅袅兮秋风，羌独立兮靡从。虎豹遁兮昼寂，白露湛兮寒滴。巃嵷兮凄凄，萧萧兮飒飒。发长啸兮揽清秋，携美人兮醉我酬。慨世俗兮悠悠，攀援桂枝兮长淹留。
张良咏
作者：郭钰
朝代：明
体裁：古风

韩成未死思报秦，汉烧栈道吾兵神。韩成已死思报楚，始知汉王乃天与。昨日相从赤松子，今日已见淮阴死。控御天下汉业崇，不受控御真英雄。
彭中和有赠松林墨兰一幅许以贶余余因故以墨梅先之既而中和赐报以诗遂次韵复之
作者：郭钰
朝代：明
体裁：古风

往年看花落春后，金茎琪树山中少。江上老梅回瘦枝，写入山窗自妍好。君家雪壁宜挂之，繁花不逐东风老。共怜缟袂染缁尘，何惜浮云翳晴昊。闻君旧贮书画多，松林墨兰香未磨。夺取锦袍吾岂敢，缠绵正好如松萝。常笑虎头每痴绝，不见人间鸿爪雪。何当来往玩心情，梅有高标兰有德。
征妇别
作者：郭钰
朝代：明
体裁：古风

征妇临行晓妆薄，上堂辞姑双泪落。含情欲诉哭声长，一段凄凉动林壑。从夫不辞行路羞，妇去谁为养姑谋。妇人在军古所忌，今者召募如追囚。十年妇姑共甘苦，一室倒悬空四顾。小郎早没更无人，却把晨昏托邻妇。情知送儿是埋儿，姑年老大莫苦悲。万一军中废机杼，减米换衣当寄归。小旂叫呼催早别，出门便成千里隔。今夜不闻唤妇声，愁心共挂天边月。
得月楼为陈与京赋（陈赘刘）
作者：郭钰
朝代：明
体裁：七言律诗

得月楼前春水宽，玻璃万顷接阑干。光涵银汉虹桥迥，影动金波贝阙寒。绿酒千钟人上鹤，紫箫一曲女乘鸾。遥知贰馆还相近，玉臂清辉好共看。
心云诗为罗宗仲先生赋
作者：郭钰
朝代：明
体裁：古风

浮云南山起，还复归南山。腾腾驾轻风，悠悠度松关。仙翁坐盘石，心与云俱閒。冥观元化初，吹嘘肤寸间。苍龙变神化，为雨遍九寰。六丁封江湖，空捲骊珠还。无心乃无物，瑶琴相对弹。
忆从弟铎
作者：郭钰
朝代：明
体裁：五言律诗

忆昨王师捷，还乡近五年。艰危惟我共，俯仰得谁怜。茅屋秋风里，烽烟夕照边。乱离今转甚，思尔只高眠。
忆弟
作者：郭钰
朝代：明
体裁：五言律诗

时危思共济，谋拙阻相闻。念母谁无子，持家尔不群。江烟寒织雨，山鸟暝穿云。怅望归无计，悲啼向夜分。
怀罗达则
作者：郭钰
朝代：明
体裁：七言律诗

溪山杖屦每相违，况复经年去不归。移席花间春雨至，倚楼江上暮云飞。乡书到手兼悲喜，世事关心有是非。池上祇今新绿满，待君同制芰荷衣。
怨别
作者：郭钰
朝代：明
体裁：七言绝句

病起银屏满药尘，夜窗愁绝月窥人。寒灯不作双花梦，罗帕啼痕点点匀。
悲庐陵
作者：郭钰
朝代：明
体裁：古风

峨峨青原山，洋洋白鹭水。炳炳照舆图，磊磊足多士。四忠与一节，流风甚伊迩。往往举义旗，事由匹夫始。连兵七年间，省臣兼节制。朝廷寄安危，幕府保奸宄。势骄改令图，反侧久窥伺。红旂溯江来，群雄尽风靡。今日卖降人，昨朝清议子。奈何英雄姿，因之秽青史。朝为龙与虎，夕为狗与彘。流芳动百年，遗臭亦千祀。嗟余父母邦，何忍独深訾。所恨宁馨儿，磔磔不得试。赖有萧参谋，杀身刷深耻。我欲裁白云，缄情问生死。哀歌裂肝肠，临风泪如洗。
悲武昌
作者：郭钰
朝代：明
体裁：古风

武昌兵甲雄天下，王孙节制何为者。白马将军飞渡江，壮士弯弓不敢射。王船未过鹦鹉洲，红旂已簇黄鹤楼。美人散走东南道，一丝杨柳千丝愁。战鬼衔冤夜深哭，王孙独在淮南宿。淮南美酒不论钱，老兵犹唱河西曲。九江昨夜羽书传，九江太守愁心悬。焉得将书报天子，哀哉不识颜平原。
悲龙兴
作者：郭钰
朝代：明
体裁：七言律诗

七载奇功一日隳，眼看白旆换红旗。支祁不避旌阳剑，絮酒谁浇孺子祠。南北选材从昔异，安危任事总难期。可怜千叠西山石，留刻何人节义碑。
悼己
作者：郭钰
朝代：明
体裁：七言律诗

种竹经年长未齐，半枯半死近窗西。天风飘雁随云没，山鬼凭狐当昼啼。世乱独怀徐庶母，家贫久累买臣妻。眼前事事堪肠断，欲问西山路转迷。
愁甚
作者：郭钰
朝代：明
体裁：七言律诗

白璧黄金不疗饥，王孙携此独安归。四郊烽火山川窄，十月雨寒雷电飞。豪杰忧时常共济，功名报主不相违。临危进退如无据，青史他年有是非。
愁边
作者：郭钰
朝代：明
体裁：五言律诗

白发逼人甚，愁边寇未平。江山含杀气，草树作秋声。谁复思何武，人多厌祢衡。功名汗马得，儒素足相轻。
感事
作者：郭钰
朝代：明
体裁：七言律诗

荆徐千里混干戈，日日君王候凯歌。上相出师三月罢，南人待援六年过。未休练卒诛求尽，暂脱归囚反侧多。独拜将坛须国士，抡材谁似汉萧何。
感事二首
作者：郭钰
朝代：明

雨过汀沙失旧痕，春寒鹦鹉闷无言。杨花春水成萍叶，踪迹犹难到故园。依稀旧馆绿杨舟，不见群鸥见水流。白发青灯孤负尽，至今犹自替人愁。
感事二首·其一
作者：郭钰
朝代：明
体裁：七言绝句

雨过汀沙失旧痕，春寒鹦鹉闷无言。杨花春水成萍叶，踪迹犹难到故园。
感事二首·其二
作者：郭钰
朝代：明
体裁：七言绝句

依稀旧馆绿杨舟，不见群鸥见水流。白发青灯孤负尽，至今犹自替人愁。
感寓
作者：郭钰
朝代：明
体裁：七言律诗

车马门前久绝踪，柴关长借白云封。人情翻覆殊无赖，心事依违遂渐慵。恩怨一时弥子马，似真千古叶公龙。春花总被春风误，老去山中始种松。
感怀
作者：郭钰
朝代：明
体裁：七言律诗

白发溪翁斸草根，晚炊儿女带啼痕。斜阳燕语兴亡事，阴雨鬼号新旧魂。战伐不闻烽火息，诛求惟见简书存。艰难负米归无日，夜雨青灯梦倚门。
感春二绝时馆人在狱
作者：郭钰
朝代：明

萋萋芳草旧亭台，燕子衔愁逐处来。春酒瓮头今日熟，桃花一树雨中开。干谒伤怀去路穷，鲸飞蛟舞楚江风。家书写到平安字，始信吾师塞上翁。
感春二绝时馆人在狱·其一
作者：郭钰
朝代：明
体裁：七言绝句

萋萋芳草旧亭台，燕子衔愁逐处来。春酒瓮头今日熟，桃花一树雨中开。
感春二绝时馆人在狱·其二
作者：郭钰
朝代：明
体裁：七言绝句

干谒伤怀去路穷，鲸飞蛟舞楚江风。家书写到平安字，始信吾师塞上翁。
戊戌元日
作者：郭钰
朝代：明
体裁：七言律诗

戎马七年犹带甲，客怀元日厌题诗。愁来刁斗声相续，老去屠苏酒到迟。野烧暖回云际碧，江梅寒护雪残枝。近闻拜相登耆旧，郡国朝正莫后期。
戏恼王岳
作者：郭钰
朝代：明
体裁：古风

春鸟啼春烟，春烟醉春色。花下弹琴酒微热，白日千年秘丹诀。谁怜曲未终，花落丝弦折。麟角煎胶不可得，绿杨香梦愁千结。镜奁丝碧网虫悬，银烛心灰泪痕灭。青楼歌舞艳名都，年少虽同情各别。暮雨凄迷青鸟迟，东风摇荡游丝白。雪罗小扇不堪书，肠断桃根与桃叶。音尘隔露泻，瑶阶踏残月。金鞍骏马洛阳陌，玉楼十二珠帘揭。鸳鸯野水空愁绝，玉楼十二神仙客。
挽李心原徵士
作者：郭钰
朝代：明
体裁：五言排律

时清多士奋，道屈哲人嗟。伊昔敷文治，如君实国华。衣冠倾望族，文字撷天葩。蓟阙驱车远，吴山倚剑斜。诸生亲教授，前辈倍笼笯。鹗表誊乌府，薪歌载鹿车。苦心抱冰蘖，高兴托烟霞。老景期如蔗，中原乱似麻。汉官思再睹，周翣去难遮。夜怨云巢鹤，寒啼宰树鸦。诸公纷诔笔，贱子忝通家。洒泪桐江上，悲风咽暮笳。
挽清江刘中脩
作者：郭钰
朝代：明
体裁：七言律诗

奋笔清江追二刘，奈何垂老入西州。儿痴竟累张彝死，母老谁为禹锡谋。风雨魂归金石晚，江山恨满玉关秋。词林顿尔成憔悴，目送飞云双泪流。
控郎马酬别萧茂才
作者：郭钰
朝代：明
体裁：古风

控郎马，妾心悲。留郎驻，郎苦辞。少年只愿封侯早，不惜蛾眉镜中老。银鞍金勒珊瑚鞭，白水青山千里道。控郎马，郎驻鞍。郎饮莫须尽，酒醒郎衣寒。郎心悬悬五云下，教妾若为控郎马。马蹄好向御街行，蛾眉不向妆台画。
摸鱼儿·和彭中和双头菊
作者：郭钰
朝代：明
体裁：词

压秋香、并肩如舞。情缘天似相许。结根自是孤高者，何乃含娇凝伫。似秦女。乘鸾仙袂凌风举。精神清楚。便带绾重金，环连叠胜，心事自相语。情深处。此事人间最苦。多少蝶来蜂去。蘋婆茎命同生死，尚恐翻云覆雨。休折与。算太液、芙蓉不到人间睹。伤今怀古。想墙里笑声，池西流水，红叶漫题句。
收边季德书
作者：郭钰
朝代：明
体裁：七言绝句

门外蓬蒿一丈馀，病贫无怪故人疏。午窗独领松风坐，细读边郎寄远书。
效范先生侏儒行
作者：郭钰
朝代：明
体裁：古风

君不见侏儒长三尺，有钱可使粟可食。虎豹天关深九重，直犯龙颜请恩泽。方朔昂昂饥欲死，每一见之长叹息。长叹息，将何如，东家之邱九尺躯，遍走天下无停车。绝粮于陈逐于鲁，皇皇何用三千徒。呜呼皇皇何用三千徒，吾宁饱死作侏儒。
斋居苦热以大盆盛水置前坐卧对之心目清朗是亦用水之义也
作者：郭钰
朝代：明
体裁：古风

炎埃不可扫，何以清我怀。铜盆汲寒井，捧盆置西斋。咄嗟一室内，滉漾江湖开。风漪浮席动，云影入窗来。一清挹众绿，凉意浮庭阶。虽无瓜李设，即此权相陪。来客尽君子，淡交性所谐。嗟彼附炎者，长路迷黄埃。
旅馆怀旧
作者：郭钰
朝代：明
体裁：七言律诗

天涯剪纸赋招魂，寂寞空斋昼掩门。春燕同来人事改，夜灯相对语音存。松花满地閒棋局，薜叶经年上石墩。岂是老怀多感激，百年交谊共谁论。
无题
作者：郭钰
朝代：明
体裁：七言绝句

游丝风煖飐飞花，窈窕箫声隔彩霞。毕竟神仙难换骨，自分丹火煮胡麻。
日午
作者：郭钰
朝代：明
体裁：五言绝句

日午芳园归，欣然问主妇。瓮头酒如何，杏花开满树。
早春江行寄周子谅
作者：郭钰
朝代：明
体裁：五言律诗

茅舍一尊酒，独行江上归。风高去鸟疾，野迥炊烟微。青青麦苗长，娟娟蕨芽肥。寄语山中客，无为空苦饥。
早春试笔
作者：郭钰
朝代：明
体裁：七言律诗

腊雪留寒压草庐，阳春携煖散天衢。喜闻诸将黄金印，共捧中朝赤伏符。诗句且题新甲子，酒杯不愧旧屠苏。洗兵雨至应须早，半亩瓜田得自锄。
早秋有怀欧阳文周
作者：郭钰
朝代：明
体裁：七言律诗

日暮独回江上舟，江波不尽思悠悠。虹垂青涧分残雨，风满碧梧鸣早秋。用世有材须汲引，思君为客久淹留。綵楼七夕凉如水，知共何人望斗牛。
早秋陪杨和吉晓登前山望桐江
作者：郭钰
朝代：明
体裁：古风

白鹤导晨从，凉飙起林杪。振衣凌高冈，极目穷幽眇。萧萧草树秋，历历人烟晓。依微玄潭观，群仙在林表。下有冢累累，世事谁能了？桐江汇章水，晴涨何渺渺。曾不瞬息间，一带萦沙小。无怪豪杰区，烟芜怨啼鸟。盛衰两相乘，玄悟良独少。君今脱尘羁，相从得閒眺。题名剜石苔，借荫憩丛筱。白纻含馀清，稍觉心情悄。山市门初开，飞尘已纷扰。
明妃曲与宜春龙旂馀杭吴植真定魏岩分题并赋
作者：郭钰
朝代：明
体裁：古风

女无妍丑，入宫见妒。纵使色倾城，不如嫁乡土。承恩初驾七香车，岂知今日马上弹琵琶。毡车飞白雪，茸帽吹黄沙。不恨君王弃我天之涯，却恨父母嫁我天王家。自入宫门一回首，蔷薇香消缕金袖。泪痕长伴守宫红，误人何待毛延寿。将心寄语后代人，贫贱关天不系身。陇头万一无青草，埋没风沙空苦辛。
春夜
作者：郭钰
朝代：明
体裁：七言绝句

路入故园知几程，小楼帘捲月斜明。梦中不记遭兵火，犹在海棠花下行。
春夜
作者：郭钰
朝代：明
体裁：七言绝句

香雾满帘风不到，花阴铺地月斜明。春寒策策春宵短，又听邻鸡第一声。
春夜吟
作者：郭钰
朝代：明
体裁：古风

月色如水花如云，美人楼上歌回文。栖鸦飞起玉阶树，香风吹动殷红裙。去年寄书到君侧，书中只写思君切。情知人老发如丝，君归不恨缘君白。插花记月夜未央，他人苦短我苦长。若使驱车到家日，天涯芳草愁茫茫。
春夜寒
作者：郭钰
朝代：明
体裁：古风

春雨暗空杂春雪，闭门十日红炉绝。寒压破衾夜悽恻，鼓角声酣千转侧。苦竹萧萧茅屋欹，悬崖磔磔啼猿切。苍桧拂风不自支，碧桃醉晓何由得。吞声强起添牛衣，接迹不如投蚁穴。立登霄汉奋长策，死填沟壑抱奇节。奈何贫病相驱迫，少壮几时头欲白。更阑山鬼瞰孤灯，火攻水战骨如折。邻曲寻常疏往还，妻孥劬瘁忘梳栉。谬算平生坐不耕，时危况复山河窄。汗马白丁树功勋，儒冠俯仰无颜色。读书忍作公孙谀，种菊愿依陶令宅。志士百年慎语默，谁云出处轻如叶。每想淮阴酬汉恩，但欲功名垂竹帛。国士从来不易知，解衣推食宁为德。悠悠今古谁知心，慷慨高歌唾壶缺。君不见冻雀纥干栖一枝，彩凤昆丘翻六翮。
春夜饮
作者：郭钰
朝代：明
体裁：七言绝句

蜡光红射酒杯霞，夜久窗虚月透纱。诗笔醉拈如有助，暖风吹动瑞香花。
春怀
作者：郭钰
朝代：明
体裁：七言律诗

前水推怀后水催，推愁不尽载愁来。雪消海上苏卿老，春到江南庾信哀。客路但闻啼鸟乐，人情不及野花开。交游况复疏还往，独对青山劝一杯。
春思
作者：郭钰
朝代：明
体裁：五言律诗

回舟桃叶渡，空数落花钿。门闭紫苔雨，鸟啼青树烟。相逢疑梦寐，此别隔山川。想对银台烛，犹题锦字笺。
春日
作者：郭钰
朝代：明
体裁：七言绝句

花气熏晴春昼长，一池水影舞回廊。好风赚得松醪熟，开遍数枝山海棠。
春日忆萧韶
作者：郭钰
朝代：明
体裁：七言绝句

云归长宿北山头，误逐东风过小楼。带得旧时蕉叶雨，数声敲碎客中愁。
春日忆萧韶
作者：郭钰
朝代：明

云归长宿北山头，误逐东风过小楼。带得旧时蕉叶雨，数声敲碎客中愁。飞飞燕子楚天涯，华屋春秾不似家。遥想日长吟思苦，独看红杏落残花。
春日忆萧韶二首·其二
作者：郭钰
朝代：明
体裁：七言绝句

飞飞燕子楚天涯，华屋春秾不似家。遥想日长吟思苦，独看红杏落残花。
春日有怀彭中和李仲简
作者：郭钰
朝代：明
体裁：七言律诗

老怀久欲谢青春，春到惟添白发新。对酒不辞今日醉，看花却忆去年人。自知降汉终归蜀，谁激连衡远入秦。遥想思乡情更苦，不应连夜梦君频。
春日过山家
作者：郭钰
朝代：明
体裁：五言绝句

帘外燕交飞，天涯人未归。大儿新上学，白纻自裁衣。
春日过山家题罗帕
作者：郭钰
朝代：明
体裁：七言绝句

冰丝缕缕系深恩，青鸟飞来每断魂。留得蔷薇香易灭，只从灯下认啼痕。
春暮吟
作者：郭钰
朝代：明
体裁：古风

玉壶酤酒青丝络，啼鸟劝人满杯酌。落红满地晴香消，湿翠如烟午阴薄。画楼玲珑隔彩霞，楼前双鹊鸣喳喳。想见吴帆北风起，王孙明日当还家。
春暮饮田家
作者：郭钰
朝代：明
体裁：七言绝句

牡丹芍药委苍苔，风挟馀香去复来。二十四番都过尽，一樽独对菜花开。
春望（戊申年间作）
作者：郭钰
朝代：明
体裁：七言律诗

饥乌磔磔伴啼鸦，倦倚东风两鬓华。避地每如巢幕燕，论交谁辨酒杯蛇。云遮望眼迷芳草，雨动离愁怨落花。怀抱一时何处写，瓮头春酒不须赊。
春雨
作者：郭钰
朝代：明
体裁：五言律诗

日夜雨悬悬，问春春可怜。好花俱薄命，似我负芳年。云气低帘外，江声到枕前。何时是寒食，早已禁厨烟。
晚眺
作者：郭钰
朝代：明
体裁：七言律诗

眼看淮海待澄清，骨满边城苦战争。老大不堪思往事，饥寒久已厌吾生。烟深薜荔栖乌急，风响蒹葭落雁鸣。惆怅故人书不到，别来十载最关情。
晚秋过丁勖
作者：郭钰
朝代：明
体裁：七言绝句

竹外涓涓流水长，读书声歇闭山房。西园蜂蝶东园去，黄菊数枝高出墙。
晚秋鳌溪宴集
作者：郭钰
朝代：明
体裁：七言律诗

菊花香满酒如倾，不谓艰危有笑声。惊座令严觥录事，挥毫气压楮先生。虚岚紫翠笼秋色，落木红黄透晚晴。却忆桃源旧时路，渔郎重到不胜情。
晚过山庄
作者：郭钰
朝代：明
体裁：七言律诗

草满畬田落照斜，溪行尽日少人家。自伤直性从干谒，谁在穷途不怨嗟。香火氤氲王子庙，旌旗明灭长官衙。主人问客知名姓，始肯开门唤煮茶。
晴晓
作者：郭钰
朝代：明
体裁：七言律诗

最忆山中桂树林，早春无日不登临。衣冠并集吾庐盛，旗鼓俄分将垒沈。山色故乡青未了，鬓毛新岁白相侵。物情自觉伤怀抱，野鸟弄晴空好音。
暮春过罗伯源次韵
作者：郭钰
朝代：明
体裁：七言律诗

柳丝烟暖绕溪梁，四望园亭尽向阳。雨过半篙新水绿，风回两袖落花香。帘通香篆晴光转，窗隐棋声昼漏长。公子閒情最潇洒，何时杖屦得徜徉。
暮春顺则宅宴集和罗国芳韵
作者：郭钰
朝代：明
体裁：七言律诗

千尺苍松锁翠岩，两竿初日射晴岚。山人结屋深相对，词客过门得共谈。酒送馀春杯满百，月明归路影成三。暂时相赏摅怀抱，莫诉边城野战酣。
曹居贞先生求挽诗
作者：郭钰
朝代：明
体裁：七言律诗

老子悬车尚黑头，中堂进士晋风流。延年好待桃千树，观化深知貉一丘。墓碣自题成早计，儒冠不改配前修。郎君爱日情如海，春满觥船任拍浮。
曹居贞进士月下弹琴图引
作者：郭钰
朝代：明
体裁：古风

秋风潇潇，秋月满林。彼美一人，匡坐弹琴。我一见之伤我心。问谁画者天机精。碧天泻河汉，思入秋冥冥。不闻弦上声，流水高山先有情。想当美清夜，音响何泠泠。石泉寒激山间深，玉佩早朝天阙明。月满洞庭白鹤唳，霜飞巫峡元猿吟。画师真好手，神妙岂在论丹青，我独不见薰风奏虞廷。螳螂杀心纷相仍，烟尘鼙鼓回风腥。我欲破琴绝弦独携白石，高卧长松阴。重为告曰：美人兮美人，抱琴自古求知音。
有感寄宋五
作者：郭钰
朝代：明
体裁：七言绝句

春夜情浓梦觉空，烂柯不省遇仙童。人间翻手恩成怨，无怪襄王忆梦中。
有感寄宋五
作者：郭钰
朝代：明

春夜情浓梦觉空，烂柯不省遇仙童。人间翻手恩成怨，无怪襄王忆梦中。画楼烟暖杏花晴，罗绮春娇按玉笙。水调未成翻越调，枉劳书信问莺莺。
有感寄宋五二首·其二
作者：郭钰
朝代：明
体裁：七言绝句

画楼烟暖杏花晴，罗绮春娇按玉笙。水调未成翻越调，枉劳书信问莺莺。
李竹简往清江久而不归因讽以寄
作者：郭钰
朝代：明
体裁：七言律诗

扁舟四月下清江，江水鱼沈江路长。岂是信陵忘魏国，自缘朱邑爱桐乡。烟中苍树官桥晚，雨外红莲水槛凉。惆怅诸公频问信，秋风渐次到秋堂。
村居
作者：郭钰
朝代：明
体裁：七言律诗

薜萝雨静覆深阶，村径阴成惬素怀。鸢敌高风疑不动，鸭分归路整相排。抵愁得策将诗改，疗癖多方与俗谐。四五邻家农务早，时能送酒到山斋。
杨和吉西云亭赏菊和韵
作者：郭钰
朝代：明
体裁：古风

西云亭上酒初熟，西云亭下满秋菊。主翁把菊飞酒觞，綵笺自写阳春曲。旧观菊谱不知名，今日按行心始足。靓妆洗粉舞霓裳，醉色扶娇剪红玉。就中一种菊之王，高花独号御袍黄。缥缈翠华下南苑，玉环飞燕参翱翔。谁言老圃含凄凉，雅怀不受春花香。地偏佳色承晓露，天清老气排秋霜。府司伐木震山海，嗟尔寒花独光彩。长歌把酒酹渊明，归来三径今何在。座客酒酣多气概，我独看花发长慨。晚岁更为松竹期，他时莫逐萧兰改。
柬王奎伯仲
作者：郭钰
朝代：明
体裁：七言律诗

我爱王家之二难，越罗裁剪春衫宽。折花满簪紫茸帽，写诗自作乌丝阑。玉壶载酒留客醉，竹竿把钓携儿看。明朝更约溪南去，一树锦桃花未残。
柬王志元四首
作者：郭钰
朝代：明

山深草屋宽，溪回树阴绿。脩脩图画开，斯人美如玉。芝草长未齐，今晨雨新足。开门扫落花，坐石看修竹。天游邈难知，避世何忍独。白云归未归，借我半间屋。战尘暗南国，白日无晶辉。客行何惨戚，途穷不忘归。语及国家事，老气晴虹飞。朝饮南山水，夕采西山薇。嗟彼反侧子，捐躯逐轻肥。寒饿良细事，大义有是非。丛兰被幽谷，紫蕤含露滋。山深寡行迹，甘同秋草萎。春风偶披拂，遂为高人知。高人不敢佩，持以慰所思。红尘紫陌间，灼灼桃杏姿。人心各有爱，遗之亦何为。海月上苍茫，照我中庭正。香雾出帘迟，微风动花影。泠泠绿绮琴，拂拭尘埃净。一弹作新声，再弹成雅韵。三弹曲未终，感激谁与听？肃衿迟子来，无负春宵永。
柬王志元四首·其一
作者：郭钰
朝代：明
体裁：古风

山深草屋宽，溪回树阴绿。脩脩图画开，斯人美如玉。芝草长未齐，今晨雨新足。开门扫落花，坐石看修竹。天游邈难知，避世何忍独。白云归未归，借我半间屋。
柬王志元四首·其三
作者：郭钰
朝代：明
体裁：古风

丛兰被幽谷，紫蕤含露滋。山深寡行迹，甘同秋草萎。春风偶披拂，遂为高人知。高人不敢佩，持以慰所思。红尘紫陌间，灼灼桃杏姿。人心各有爱，遗之亦何为。
柬王志元四首·其二
作者：郭钰
朝代：明
体裁：古风

战尘暗南国，白日无晶辉。客行何惨戚，途穷不忘归。语及国家事，老气晴虹飞。朝饮南山水，夕采西山薇。嗟彼反侧子，捐躯逐轻肥。寒饿良细事，大义有是非。
柬王志元四首·其四
作者：郭钰
朝代：明
体裁：古风

海月上苍茫，照我中庭正。香雾出帘迟，微风动花影。泠泠绿绮琴，拂拭尘埃净。一弹作新声，再弹成雅韵。三弹曲未终，感激谁与听？肃衿迟子来，无负春宵永。
柬王志元茂才
作者：郭钰
朝代：明
体裁：七言律诗

亲朋乱后长相失，伯仲江边得数过。久客问邻赊酒易，知君随处赋诗多。鸟啼花树惊残雨，鸥散柳塘回细波。怀抱暂开欲相问，不知佳句近如何。
桂林对雪
作者：郭钰
朝代：明
体裁：五言律诗

高阁延飞雪，浮浮天际来。乱飘随地阔，急舞逐风回。寒压晨烟湿，光摇暖气开。四山势欲合，双桂立崔嵬。
桂林樵者为边季节赋
作者：郭钰
朝代：明
体裁：古风

月中桂树三千尺，吴刚斫之不能得。桂林樵者今如何，万顷秋山白云白。樵者早年才力高，论诗自许诗中豪。前辈衣冠识文献，中年词赋含风骚。词林艺圃渺无极，撷秀采奇随所择。袖中玉斧光芒寒，眼前不用生荆棘。旧来种桂高成林，团团十亩悬清阴。明月流辉夜如水，西风吹梦香浮襟。客来有酒林下酌，酒酣共说归樵乐。江上渔翁寻旧约，一声长啸山花落。君不见南山捷径芳草迷，东山别墅寒鸦飞。明朝若遇围棋客，斧柯烂尽君无归。
桃花坞
作者：郭钰
朝代：明
体裁：七言绝句

蝶飞蜂绕野桃花，香散墙西卖酒家。渔棹误随流水远，一庭红雨夕阳斜。
桐江宴集和周子谅韵
作者：郭钰
朝代：明
体裁：古风

岸巾长啸吾与君，让君笔力飞春云。蒹葭枯折吴江濆，芝兰却许浓香薰。今夕何夕歌声闻，江山重到吾已老。惭愧诗成瘦如岛，座中少年美词藻。琪树交花照晴昊，怀抱一时尽倾倒。玉瓶行酒杯如飞，争雄得隽酒满衣。持觥御史令莫违，斫鱼烹雁颐指挥。荆州吾土还相依，江上云荒月欲烂。客囊空贮閒愁满，不谓相逢重辗转。交情岂必论深浅，黄鹄一飞天地远。
梦觉
作者：郭钰
朝代：明
体裁：古风

风舞参差花，月照往来道。十载不相逢，恍然共怀抱。计年华发生，何得容颜好。近事虽难知，旧愁忽如扫。奈何微醉醒，鸡唱心如捣。情知梦非真，颇恨觉来蚤。潇潇风雨声，离思满芳草。
楼居晚对
作者：郭钰
朝代：明
体裁：七言律诗

四山紫翠郁嵯峨，爱此楼居每独过。窗户晴通云气湿，竹松暝挟雨声多。时危耆旧疏来往，地僻渔樵共啸歌。对酒暂开怀抱好，莫思戎马近如何。
残年
作者：郭钰
朝代：明
体裁：七言律诗

久愁兵气涨秋林，不谓残年寇转深。四野天青烽火近，五更霜白鼓声沈。金张富贵皆非旧，管乐人材不到今。江上米船看渐少，捷书未报更关心。
母弃子同刘茂才赋
作者：郭钰
朝代：明
体裁：古风

母弃子，子幼情可怜。子长母还去，为子宜思愆。龙争虎斗事翻覆，宝玦王孙捐骨肉。十年母子安茅屋，菽水真情无不足。奈何一朝辞故帏，子也恸哭牵母衣。母今弃儿不敢怨，父在深恩母当念。母如不闻竟不留，黄昏门掩青灯愁。负米归来饮残泣，他家儿女何绸缪。噫嘘嚱，迩来万事足悲咤，负德辜恩满天下。丈夫尽为温饱谋，妇人何得毋重嫁。
水东独行
作者：郭钰
朝代：明
体裁：七言绝句

独行山径桐花落，忽渡板桥溪水浑。残日背人低远树，断云裹雨入前村。
江上
作者：郭钰
朝代：明
体裁：五言律诗

江云捲飞雨，凉意静书帷。两岸鸟归尽，孤舟客渡迟。物情皆自适，人事每无悲。不惜买山早，黄金何可期。
江望
作者：郭钰
朝代：明
体裁：七言绝句

尽把离愁种驿亭，春风吹入草青青。伤心为问行舟客，东过清江停不停。
江路
作者：郭钰
朝代：明
体裁：五言律诗

江路雪棱层，囊空仗友朋。炊烟晨减米，乞火夜分灯。白鸟踰青嶂，苍松舞翠藤。乡关长在望，归梦久无凭。
池上亭
作者：郭钰
朝代：明
体裁：七言律诗

好是君家池上亭，绕池芳草乱青青。山童种菊开花径，水鸟窥鱼下柳汀。诗句有时吟不尽，酒杯连日醉无醒。绿阴添得黄鹂语，六曲银屏和泪听。
沧洲灌夫诗为周子谅赋
作者：郭钰
朝代：明
体裁：古风

往年曾踏沧洲路，沧洲仙人留我住。紫霞裁剪成春衣，到今挂在珊瑚树。十载人间走尘雾，惟爱周郎读书处。云气寒深连竹松，江波晴涨摇窗户。清晓中庭遗鹤羽，太乙青藜夜相语。晚菘春韭东西畦，鸟啼桑阴日当午。浦云分送疏疏雨，抱瓮归来不知苦。嗟我已负沧洲期，羡君独得沧洲趣。江山今古武陵源，姓名伯仲苏公圃。畦外有田多种黍，长使糟床压香醑。招隐先须招我来，到门不用分宾主。
洞口人家
作者：郭钰
朝代：明
体裁：七言绝句

松树回环四五家，机梭长日响咿哑。西风裹得胭脂色，偏与篱东木槿花。
清明日过罗伯刚别业
作者：郭钰
朝代：明
体裁：七言绝句

梨花满院读书声，竹马儿童自送迎。共说东风吹雨散，山翁今日作清明。
清昼
作者：郭钰
朝代：明
体裁：七言绝句

雀翻翠筱接飞虫，雨定游丝褪落红。渐老心情添懒慢，题诗多在绿阴中。
游山观佛堂和李尚文少府题
作者：郭钰
朝代：明
体裁：五言律诗

细雨凉生树，归云暝入楼。灯悬金粟并，香蓊翠烟流。秀老诗多好，川明醉肯留。濯缨吾欲往，春浦水如油。
溪西静者为安成周鼎传赋
作者：郭钰
朝代：明
体裁：古风

先生下笔妙天下，好从天上骑天马。却将富贵等浮云，自号西溪之静者。溪西池馆门常关，绿阴满地清昼闲。棋声不闻宾客退，先生梦到希夷间。世上利名争赌命，谁似先生独能静。心涵太极易书存，吟到盛唐诗律定。我今结屋万山中，出处似与先生同。南州久已无高士，床下终期拜德公。
漫兴
作者：郭钰
朝代：明
体裁：五言绝句

春寒闭春閤，酒醒春衫薄。春去积春愁，杏花雨中落。
澄虚亭
作者：郭钰
朝代：明
体裁：七言律诗

匹马江上行且停，苍松夹道风泠泠。波光倒吞落日白，云气下接炊烟青。山僧独行扫残叶，水鸟双飞回远汀。主人邀客领奇胜，赋诗把酒澄虚亭。
濠石晚樵因简李撝伯谦
作者：郭钰
朝代：明
体裁：古风

出山复入山，流泉递迎送。暝入黄叶深，湿分白云重。棘荆攒径危，侧身抱深恐。春花自芳妍，春鸟自鸣哢。悠悠徒旅间，何由免寒冻。老亲嗟我勤，叹息中肠痛。肩赪只自怜，囊罄当谁控？学剑惜已迟，读书亦何用。国步政艰危，高官选才勇。李君旧知己，风格郁清耸。光怪匣中龙，文采云间凤。庭帏寿且康，甘旨日相奉。避地虽云同，乐事谁能共。知君怀远略，临机不妄动。战争奈未已，发策必奇中。何当展才力，青云纵飞鞚。
狂客行
作者：郭钰
朝代：明
体裁：古风

美人当窗捲珠箔，狂客花阴弹黄雀。黄雀低回娇不飞，金丸偏著搔头落。与君未展平生亲，奈何调笑如无人。万一楼头是夫婿，百年恨怨将谁陈。君心误认双蝴蝶，摇荡迷魂招不得。
独行山中
作者：郭钰
朝代：明
体裁：七言绝句

七步潜行五步回，路通溪曲满蒿莱。青袍白马谁家子，又向松阴喝道来。
猛虎行
作者：郭钰
朝代：明
体裁：乐府曲辞

猛虎长啸风满谷，十载山中往来熟。朝啖牛羊暮杀人，眈眈不畏弓刀逐。山翁死后空茅屋，山下行人早投宿。妖狐凭威作人语，跳梁白日欺樵牧。南来壮士怒相触，弯弓射虎穿虎腹。闪烁双睛甘就戮，髑髅作枕皮为褥。人生何必书多读，能事自足惊殊俗。何当更斩长桥蛟，老夫虽死关心目。
王志元邀度岁不及赴敬答以诗
作者：郭钰
朝代：明
体裁：五言律诗

东门问来使，晚岁许相迎。野树悬云气，江波挟雨声。虎饥寒更出，驴瘦滑难行。好是城南酒，灯前只自倾。
王猛咏
作者：郭钰
朝代：明
体裁：古风

五马渡江老臣泣，垂死丹心在王室。当年非不思南来，王谢岂能生羽翼。魏相张仪尚为秦，聊借羌苻展才力。江南虽僻不可图，青史千年谁独识。
王进屡承徵会因寄此诗
作者：郭钰
朝代：明
体裁：七言律诗

山阴先生读书处，玄豹落日司嵓扃。落花满院春寂寂，长松隔水风泠泠。有时独隐乌皮几，乘兴自写黄庭经。座上宾客日应满，不知双眼为谁青。
环山亭（袁氏为奉亲而筑）
作者：郭钰
朝代：明
体裁：古风

环山亭上看山好，我独爱君亲未老。筑亭当日为娱亲，不计春归与秋到。捲帘云拂老莱衣，折花香扑崔卿帽。四面烟鬟翠相抱，中峰屹立当晴昊。苍松老柏郁难攀，白鹤元猿共幽讨。怪石槎牙献奇宝，涧水泠泠入琴操。邻叟时邀共酒杯，诸孙日遣传诗草。婉容愉色春融融，稍觉庞公近枯槁。华萼弟兄永相保，金谷宾朋何足道。百年父子乐且真，始信人间有蓬岛。我欲访君待秋早，楚江酿酒宜倾倒。寄书更约安期生，携来海上如瓜枣。
瑶花
作者：郭钰
朝代：明
体裁：古风

瑶台仙子初相见，迥立天风飘雪练。东华梦破归去迟，素衣总被缁尘染。芳心不委春蝶狂，水晶帘捲凝清香。胭脂洗红留残晕，海云剪碧浮霓裳。扬州琼花旧同谱，零落谁知到南土。闻君爱花最有情，亭台五月清无暑。君不见花开今日多，有酒不饮君如何？
用前韵酬曹彦明
作者：郭钰
朝代：明
体裁：五言律诗

江上一杯酒，春风今再来。将心托芳树，回首见青梅。沈醉有时醒，閒愁何日开。海翁机未息，鸥鸟故相猜。
用王冕韵送解元禄茂才
作者：郭钰
朝代：明
体裁：七言律诗

时危结屋傍岩阿，野径春烟匝翠萝。四海俊贤唐贡举，百年父老汉讴歌。山涵雾雨藏玄豹，水会陂塘散白鹅。地僻此时宾客少，松阴扫石坐长哦。
甲午元夕
作者：郭钰
朝代：明
体裁：七言律诗

已无钗钏典村醪，儿女炊羹荐野蒿。灯火独摇元夕梦，干戈浑减少年豪。云韬月色归天阙，雨压寒声欺布袍。却忆将军平寇处，昆崙夜度不辞劳。
甲子
作者：郭钰
朝代：明
体裁：古风

渊明赋归去，正合书义熙。衣冠晋江左，寄奴我何知。春秋乾侯笔，凡例日星垂。诛心虽探微，临难将安施。乃知书甲子，当在永初时。古人日已远，浇风日已漓。空馀五柳树，萧瑟西风吹。
画山水歌赠杨彦正
作者：郭钰
朝代：明
体裁：古风

忆我往岁山中居，山水娱人忘读书。钓鱼独坐溪石久，看竹每过邻人居。苍松鹤带白云下，紫萝猿抱晴烟虚。而我扶醉骑蹇驴，谁人不道似是浣花之画图。自从丧乱走南北，甚欲画之不可得。杨君挥翰颇风流，云山为作秋三叠。寒雅隔浦淡微茫，老树悬崖交屈铁。门前芝草涧中石，稚子松根采残叶。知君所画非青原，令我展转思故园。山桥野径宛相似，桂树正对梅花村。清秋毫末瘦蛟舞，白日座上银河翻。问君何得最奇古，十载苦心思董元。董元旧住浙江上，门对吴山耸千文。有时登高望海潮，老怀挥霍增雄壮。遗迹百年今渐亡，战尘千里吾安往。但将此画挂高堂，清秋卧听松风响。
病目寄宋时举
作者：郭钰
朝代：明
体裁：七言律诗

丁丁伐木最关情，病起秋风畏客程。隔雾看花生眼缬，誓天止酒闭愁城。荒村茅屋白烟起，落日枫林红叶明。青壁丹崖长在望，竛竮瘦影独心惊。
癸丑首正
作者：郭钰
朝代：明
体裁：七言律诗

雨丝寒织暮江烟，春酒杯深琥珀鲜。盲废倦题新甲子，醉来谩说旧山川。贞元朝士今谁在，东郭先生每自怜。药物酒钱偿欲报，惟逋诗债到新年。
癸巳元日
作者：郭钰
朝代：明
体裁：七言律诗

屠苏酒暖破朝寒，旧写桃符忍再看。太史未颁周正朔，遗民思睹汉衣冠。天边星斗孤槎远，雪后江山万木残。再拜中庭宾旭日，共瞻霁色散云端。
登宜春卫公岩
作者：郭钰
朝代：明
体裁：七言律诗

卫公旧日读书处，濩落孤亭紫翠中。野迥虹光分暮雨，天晴木叶响秋风。武皇国势资雄略，牛党私仇累至公。论定是非谁复在，晨钟空托梵王宫。
登楼
作者：郭钰
朝代：明
体裁：五言律诗

茅屋厌卑湿，登楼思不群。天边春色早，窗外暮寒分。把酒邀归鸟，捲帘惊宿云。直须借一榻，高卧避尘纷。
白鹭洲晚泊呈天隐兄山长兼柬曹居贞
作者：郭钰
朝代：明
体裁：七言律诗

白鹭洲前春水宽，素王宫殿压惊湍。风飘坠瓦鸳鸯冷，雨暗疏篁翡翠寒。维翰未能穿铁砚，叔孙先已改儒冠。凄凉讲席君仍在，晚岁冰霜独立难。
石崇咏
作者：郭钰
朝代：明
体裁：古风

楼上唱歌舞绿珠，楼前驰檄收齐奴。红裙飞堕唤不苏，一死不救赤族诛。倚阑恨不忍斯须，缇萦没身尚可图。报恩但愿主翁寿，倾城颜色何代无。
石洞道中
作者：郭钰
朝代：明
体裁：七言律诗

天风萧萧吹布袍，上山下山忘我劳。江声忽随小桥转，秋色不让南山高。荒山䑔米水为碓，悬崖取果人如猱。茅檐老翁迎客笑，畏途跋涉多贤豪。
社日
作者：郭钰
朝代：明
体裁：七言律诗

甲子频书入短篇，细推五戊卜春田。读书未有平戎策，止酒聊输祭社钱。红树花秾春向晚，画桥柳暝雨如烟。旧来歌舞今谁在，燕子茅檐只自怜。
秋塘曲
作者：郭钰
朝代：明
体裁：古风

高荷拥翠秋满塘，花开不见闻花香。老鱼吹波紫萍碎，花下飞起双鸳鸯。鸳鸯相逐低回翔，藕丝易断愁心长。玉筝不弹辘轳悄，一簪华发凝秋霜。
秋夕王楚善过宿
作者：郭钰
朝代：明
体裁：五言排律

片雨洒空庭，梧桐响残滴。窗户涵清风，孤灯夜寥阒。渺怀平生亲，睽违不相识。公子幸过从，为之长叹息。意旷尘虑空，语到聪明入。山径披榛芜，晤言永今夕。物变心自伤，事往嗟何及。远大与子期，无踵炎凉迹。
秋夜读刘昕宾旭子夜歌因效其体赋三章
作者：郭钰
朝代：明

子夜歌，歌声苦短情苦多。几回待月月轮缺，月当圆处仍虚过。银烛窗深烱残照，玉钗半脱罗帏悄。琵琶学得奉君欢，秖今弹作思君调。《子夜歌》，歌罢其如明月何。牵牛织女永相望，不教精卫填银河。妾心本如秋月白，妾颜不共春风发。玉兔捣药三千年，近见嫦娥搔白发。《子夜歌》，承君蛱蝶双花罗。罗衣秋来不堪著，梧桐树上凉风多。银烛作花好消息，又想归期在明日。并刀不剪相思愁，相思误尽曾相识。
秋夜读刘昕宾旭子夜歌因效其体赋三章·其一
作者：郭钰
朝代：明
体裁：古风

子夜歌，歌声苦短情苦多。几回待月月轮缺，月当圆处仍虚过。银烛窗深烱残照，玉钗半脱罗帏悄。琵琶学得奉君欢，秖今弹作思君调。
秋夜读刘昕宾旭子夜歌因效其体赋三章·其三
作者：郭钰
朝代：明
体裁：古风

《子夜歌》，承君蛱蝶双花罗。罗衣秋来不堪著，梧桐树上凉风多。银烛作花好消息，又想归期在明日。并刀不剪相思愁，相思误尽曾相识。
秋夜读刘昕宾旭子夜歌因效其体赋三章·其二
作者：郭钰
朝代：明
体裁：古风

《子夜歌》，歌罢其如明月何。牵牛织女永相望，不教精卫填银河。妾心本如秋月白，妾颜不共春风发。玉兔捣药三千年，近见嫦娥搔白发。
秋日
作者：郭钰
朝代：明
体裁：七言律诗

江上秋风吹布袍，满林败叶暮萧骚。云沈雁信人千里，雨荅蛩声客二毛。汗马功名知命薄，蠹鱼文字漫心劳。十年辛苦成何事，赢得一贫声价高。
秋日拨闷
作者：郭钰
朝代：明
体裁：古风

疏烟点寒芜，落日低茅屋。哭子泪未乾，哭女声相续。丧乱多忧虞，生死何荣辱。独怜白发亲，无以娱心目。小侄早茕茕，岁艰缺饘粥。数椽燹火馀，郁攸忍相蹙。余辜信有之，天韬亦云酷。桂树万黄金，可玩不可蓄。贫富非我能，出处谁从卜。买臣非汉武，负薪终碌碌。侧闻西山巅，薇蕨寒犹绿。倚树画轩楹，愿依白云宿。
秋日还山闻南省消息示从弟铨
作者：郭钰
朝代：明
体裁：七言律诗

南国风高闻好音，邻翁酒熟晚相寻。雁飞汉苑书来往，竹暗湘江泪浅深。茅屋暂归秋四壁，柳营烦费日千金。疮痍早使能苏息，独抱长贫亦素心。
秋晚
作者：郭钰
朝代：明
体裁：五言律诗

独坐不知晚，捲帘云正归。门因无客闭，事久与心违。墟曲苍烟合，林梢黄叶飞。老怀付萧散，行到钓鱼矶。
秋望
作者：郭钰
朝代：明
体裁：五言律诗

长啸动岩壑，秋风生满林。片云随雁度，疏雨约蝉吟。燕马关山远，吴船岁月深。归来苏季子，何用苦多金。
秋浦晚归
作者：郭钰
朝代：明
体裁：七言绝句

芙蓉开后涉波频，落日回舟独怆神。鸥鸟几回相见熟，故穿菱叶避归人。
章台怨
作者：郭钰
朝代：明
体裁：七言绝句

柳绕章台万缕金，春风送别最伤心。如今莫问长条尽，并与章台无处寻。
答宋时用韵
作者：郭钰
朝代：明
体裁：古风

朔风吹裂霜林锦，败叶萧萧满山径。鸦啼落日绕空巢，雁度愁云荡孤影。思君不来心烱烱，白鹤传书致三请。想见云间骑鹿归，坐俯清泉满清听。乔木千章拔地高，危楼百尺临风迥。壮颜如玉红光肥，閒意看花绿阴静。昨来访古凤凰台，二水三山入高咏。李阳曾奋沤麻拳，毛生自脱囊锥颖。騄駬虚空不足骋，且复沧波理烟艇。岁月悠悠付笑谈，水去云飞两无竞。长琴横膝松风鸣，深巷闭门苔雨净。秫田秋熟新酒香，弟劝兄酬惜光景。问余别恨如水长，几回空发剡溪兴。坡上竹翁烦问信，何得风波起眢井。空山岁寒冰雪盛，凛凛苍松千尺劲。
答杨和吉韵
作者：郭钰
朝代：明
体裁：七言律诗

白发侵寻暮景来，扫除无策覆空杯。江山每与愁俱到，风雨不知花尽开。往事漫存元祐迹，少年何羡洛阳才。惟君于我过从近，稚子朝朝扫绿苔。
答龙叔起
作者：郭钰
朝代：明
体裁：古风

早岁功名望吾子，宝匣倒流三尺水。一朝骑马称将军，乡里小儿尽风靡。诗句乌丝写兔毫，除书紫泥印宫纸。移席花间待客至，俸钱沽酒日馀几。才杰大用当有时，长想风云平地起。事有不然待消弭，中朝达官忽至理。尘飞戎马塞江淮，日落妖狐阚闾里。东西奔走十六年，今日见君杂悲喜。一饭不肯蹴权门，独惜交情保终始。作诗寄欧思不群，大音洗我筝笛耳。我欲烦君重见欧，著身更好山岩里。
简周文瞻
作者：郭钰
朝代：明
体裁：古风

先生挂冠竟长往，青山白云注遐想。姓名久在缙绅间，风节欲倾寮采上。天柱峰高郁萧爽，门前流水供春酿。小车驾鹿度松阴，盘石弹琴答泉响。平生老笔称绝奇，大小二篆皆吾师。江虚白沙铁锥立，云捲空青玉箸垂。襟怀浩荡无所惜，每逢好事能书之。近来题笔满江右，丞相中郎千载期。往年下笔谁最妙，闻之独数吴兴赵。绣衣御史又得名，出处与君不同调。高斋日长客来少，洗砚自瞰萍花沼。晴云飞动碧窗间，酒酣得意掀髯笑。愧我还山茅结庐，老去家贫且读书。愿求大字悬书屋，一洗尘秽开清虚。竹林雨过暑气无，霜毫染墨多勤渠。野人拜赐不敢隐，虹光应贯斗牛墟。
简王志元
作者：郭钰
朝代：明
体裁：七言律诗

收泪看花花转红，花前心事想君同。幽燕车马从天下，吴楚舟航与海通。贵贱不应悬赵孟，去留终拟报曹公。石田秋雨喧鸡鹜，早附冥鸿万里风。
简罗伯英
作者：郭钰
朝代：明
体裁：七言律诗

大药霜髭竟不玄，白鱼无计满千仙。别离岁月落花雨，歌舞楼台芳草烟。世事荣枯分一日，人生感慨萃中年。刘郎恨满玄都观，重到题诗共几篇。
经周进士闻孙墓二首（次首重到一本另起）
作者：郭钰
朝代：明

白日下幽谷，孤坟宿草荒。文章唐进士，儿女汉中郎。知己长难遇，怜才久不忘。浦云归树暝，相顾色凄凉。青山山下屋，重到最伤神。门掩桐阴日，池分草色春。雨云翻覆手，石火去来身。误杀空梁燕，归寻旧主人。
经周进士闻孙墓二首（次首重到一本另起）·其一
作者：郭钰
朝代：明
体裁：五言律诗

白日下幽谷，孤坟宿草荒。文章唐进士，儿女汉中郎。知己长难遇，怜才久不忘。浦云归树暝，相顾色凄凉。
经周进士闻孙墓二首（次首重到一本另起）·其二
作者：郭钰
朝代：明
体裁：五言律诗

青山山下屋，重到最伤神。门掩桐阴日，池分草色春。雨云翻覆手，石火去来身。误杀空梁燕，归寻旧主人。
罗友谅静乐园
作者：郭钰
朝代：明
体裁：古风

老大为园殊不恶，人间富贵浮云薄。官曹赌命拥轻肥，不似先生静中乐。静中之乐如可用，莺啼燕舞娇春风。贮酒经年偏为客，雨馀剪韭寒荐菘。静中之乐不可画，游丝袅空碧桃谢。满前诗景取次收，诸孙捧砚花阴写。午窗客散还复眠，长年习静如得仙。投壶声悄停枭箭，篆香灰冷消残烟。我居近市厌嚣聒，老圃荒凉懒耕作。朗诵先生静乐篇，白鹤风高入寥廓。
美人折花歌
作者：郭钰
朝代：明
体裁：古风

美人折花粉墙曲，花前背立云鬟绿。乍爱蔷薇染绛霞，还惜海棠破红玉。素手纤纤罗袖殷，心情凝想金刀寒。低枝未吐精神少，高花开遍颜色残。花刺钩衣花落手，草根露湿弓鞋绣。紫蝶黄蜂俱有情，飞扑馀香趁人久。情知人老不似花，花枝折残良可嗟。明朝弃掷妆台侧，绿阴青子愁天涯。
耒阳郭方中云先世自麻冈分派尝仕前朝今遁迹�亩至徵诗余以同志歌以赠之
作者：郭钰
朝代：明
体裁：七言律诗

老我还山始学耕，锄犁不辨亩纵横。坐分午饷田乌狎，预卜年登野鸟鸣。训子但求名姓识，输官宁使斗升赢。闻君亦作归休计，好是吾家旧弟兄。
舟次峡江
作者：郭钰
朝代：明
体裁：五言律诗

江上晚晴好，临行复舣舟。雨龙归大秀，水鸟度巴邱。公瑾人中杰，子贞方外游。时危论出处，吾道莽悠悠。
花前（次首无题）
作者：郭钰
朝代：明

花前曾共饮离尊，青鸟西归减旧恩。双陆细敲红日落，茶烟隔竹不开门。唾茸残碧枕屏低，香散银篝翠雾迷。只恐来宵春梦断，误他明月到窗西。
花前（次首无题）·其一
作者：郭钰
朝代：明
体裁：七言绝句

花前曾共饮离尊，青鸟西归减旧恩。双陆细敲红日落，茶烟隔竹不开门。
花前（次首无题）·其二
作者：郭钰
朝代：明
体裁：七言绝句

唾茸残碧枕屏低，香散银篝翠雾迷。只恐来宵春梦断，误他明月到窗西。
芹寓为安成彭伯圻赋
作者：郭钰
朝代：明
体裁：古风

泮水过新雨，官墙度晴云。于焉沐膏泽，素心托芳芹。悦玩永朝夕，采撷奚足云。沦漪映寒翠，光风泛微薰。野人分有限，安敢献大君。圣化之所濡，生意何欣欣。上林满春色，欢乐非所闻。始知君子心，希圣良独勤。纷华念俱绝，渊源思不群。愿言美真味，盛德在斯文。
苦雨
作者：郭钰
朝代：明
体裁：五言律诗

雨寒滞茅屋，昏晓候春晴。攲枕江声近，捲帘云气生。花开从过眼，麦倒最关情。况复转输苦，边隅未息兵。
茅屋
作者：郭钰
朝代：明
体裁：五言绝句

茅屋南山下，细雨桃花谢。清晨起梳头，邻家作春社。
荅张九成韵
作者：郭钰
朝代：明
体裁：七言律诗

自信功名骨相寒，西风长笑倚阑干。醉刘不用携长锸，盲夏惟应著小冠。远寄高吟谐律吕，何由并驾接和鸾。楚山归鸟怜毛羽，栖息一枝何处安。
荆轲词
作者：郭钰
朝代：明
体裁：古风

燕山雪飞青宫闭，氍毹夜煖沈沈醉。北斗黄金何足多，一箸深恩美人臂。寒风萧萧度易水，匕首光芒泣神鬼。毕竟明年祖龙死，恨不报君为君喜。
葵花叹
作者：郭钰
朝代：明
体裁：古风

朝见葵花长叹息，暮见葵花重于邑。白日携光万汇苏，寸心炯炯谁能识？蜡光腻粉花正开，翠袖捧出黄金杯。再拜君王千岁寿，六龙迎驾扶桑来。朱门厌逢车马客，移花远置山岩侧。不辞辛苦灌葵根，遮莫浮云翳空碧。
袁寅亮读书深山万木之中以避暑文瞻为赋长句因次韵以寄
作者：郭钰
朝代：明
体裁：七言排律

独向阴崖结构牢，一时文采擅风骚。云间客见疑犹浅，山下人行望始高。苍树攀巢驯鹳鹊，翠藤结蔓挂猿猱。遥知高卧多标致，何问长斋代骨毛。洗耳未应徒见许，攒眉但恐不容陶。山僧进谒多题竹，野老相过或献桃。绵蕝暂陈存故事，棘闱严备远周遭。凿平岩罅安书籍，扫集松花酿酒醪。醉后赋诗题石壁，兴来送客钓江皋。苏门傲睨惟閒笑，康乐登临岂惮劳。雨霁傍松延薜荔，晚凉疏水灌蒲萄。明朝使者求颜阖，只此山中不用逃。
袁州有警不见舍弟銈消息
作者：郭钰
朝代：明
体裁：古风

客行何仓皇，挽衣问消息。答云避寇初，元戎先我出。峨峨宜春台，烈火半天赤。双龙蓄云雨，不救烟焰赫。城中千万家，大半歼锋镝。前者见令弟，少髭而白皙。语语达人情，谋身岂云失。间道苟无虞，生死候明日。仓卒弃吾儿，君弟我何及。挥手谢客行，奋飞恨无翼。复恐老亲闻，黄昏掩残泣。
西云亭种菊未开以余归期逼迫时预赏之即席赋
作者：郭钰
朝代：明
体裁：七言律诗

层层种菊绕篱斜，秋色偏归处士家。拟铸金钱酬岁月，得依玉树伴烟霞。清风江上催行李，白发尊前作按花。贮酒尚须留九月，西风平地岸乌纱。
访友人别墅
作者：郭钰
朝代：明
体裁：七言律诗

阴森万木晓苍茫，路转山腰问草堂。池涌慢波萍叶散，窗涵细雨橘花香。读书程度输年少，中酒心情厌日长。公子飘飘才思阔，何妨高咏伴沧浪。
访罗仁达不遇留题楼壁二首
作者：郭钰
朝代：明

一径松风导入山，老怀愿托白云閒。白云飞去他山宿，日暮雨来愁倚阑。翠压山楼积雨馀，花间酒暖煮溪鱼。提壶劝酒且须饮，头白如今少著书。
访罗仁达不遇留题楼壁二首·其一
作者：郭钰
朝代：明
体裁：七言绝句

一径松风导入山，老怀愿托白云閒。白云飞去他山宿，日暮雨来愁倚阑。
访罗仁达不遇留题楼壁二首·其二
作者：郭钰
朝代：明
体裁：七言绝句

翠压山楼积雨馀，花间酒暖煮溪鱼。提壶劝酒且须饮，头白如今少著书。
访龙长史不遇
作者：郭钰
朝代：明
体裁：七言绝句

鹦鹉窗深锁翠寒，松花不扫紫苔乾。自将名姓题修竹，延桂楼前第五竿。
语童子
作者：郭钰
朝代：明
体裁：古风

童子携春衫，好去换春酿。邻翁来相过，林泉共幽赏。移席近花间，题诗在竹上。垂老惜交情，毋令默惆怅。
读史四首
作者：郭钰
朝代：明

六国中深机，三山使未归。辒辌车上梦，受用鲍鱼肥。险语迫飞霆，将军惊落箸。明朝卖履人，泪洒西陵树。将军方跋扈，几人愿执鞭。啼妆晓相对，却为秦宫妍。恂恂谢玄微，侃侃宋窦仪。承家与谋国，不竞真吾师。
读史四首·其一
作者：郭钰
朝代：明
体裁：五言绝句

六国中深机，三山使未归。辒辌车上梦，受用鲍鱼肥。
读史四首·其三
作者：郭钰
朝代：明
体裁：五言绝句

将军方跋扈，几人愿执鞭。啼妆晓相对，却为秦宫妍。
读史四首·其二
作者：郭钰
朝代：明
体裁：五言绝句

险语迫飞霆，将军惊落箸。明朝卖履人，泪洒西陵树。
读史四首·其四
作者：郭钰
朝代：明
体裁：五言绝句

恂恂谢玄微，侃侃宋窦仪。承家与谋国，不竞真吾师。
谌堂赏菊
作者：郭钰
朝代：明
体裁：七言律诗

绕庭种菊色斓斑，想见陶家得此难。大白开黄原不俗，浅红映紫两相欢。微风香动秋容净，清雾丛深晓气寒。赖有山翁家酿熟，花前子细共君看。
负薪女
作者：郭钰
朝代：明
体裁：古风

山下女儿双髻垂，山上负薪哭声悲。辛勤主家奉晨炊，主翁头白诸郎痴。干戈未解骨肉离，生来不识妍与媸。长笑邻姬画娥眉，金屏孔雀何光辉。雕弓羽箭来者谁，绿杨终日青骢嘶。人生年少如驹驰，鸳鸯翡翠皆双飞。愁思百结心自知，负薪拭泪背人挥，黄昏四壁寒螀啼。
贻刘伯敏（去年余尝为恶诗贴壁间一日尽失既而从弟铎过伯敏乃知为伯敏取去相与一笑宁知其非燕石欤故诗中及之）
作者：郭钰
朝代：明
体裁：七言律诗

江海归来少梦思，论文犹恨识君迟。雪鸿竟去空留迹，天马长鸣不受羁。每日想君池上酌，有时和我壁间诗。满林秋色风烟晚，甚欲相过未有期。
贻郭恒
作者：郭钰
朝代：明
体裁：古风

月悬松露明，鹃啼浦烟破。遥想山中人，此时正思我。我行忽堕沧江边，度尽春风无一钱。向来自是钓鳌客，至今思拍洪崖肩。洪崖不可招，蓬莱在何处？铺遍閒愁芳草路，千树绿阴昼如雨。锦字书成人不来，银烛花残谁与度！近日闻君多好怀，雪色白纻佳人裁。小楼纨扇低徘徊，酿酒好近榴花开。榴花开，我归来。
赋丁氏悠然斋兼呈罗宗仲进士
作者：郭钰
朝代：明
体裁：古风

金山西来森万木，幽人结庐枕山麓。入门所见胜所闻，先生弟子皆无俗。芸草晴香摊古书，竹帘昼永开棋局。陂水门前春浸绿，一支分入清池曲。摇曳璚丝双属玉，意閒似与忘机熟。清晓开门扫落花，细雨分根补秋菊。鹤归带得南山云，夜来共就檐端宿。溪鱼入馔白如银，春酒酦醅香满屋。客来留饮醉为期，人生乐在无拘束。知君心事媚幽独，不肯低头徇荣辱。感君于我情最深，每有篇章亲手录。罗浮老仙卧云谷，为问渊明旧芳躅。相从更作秋风期，借我高斋看脩竹。
赋得篱上雀送宜春龙旂伯章赴长沙
作者：郭钰
朝代：明
体裁：古风

瞻彼上林，万木交错，尔独何为傍篱落。不如南溟鹏，又不似辽东鹤。高飞无力天地远，短棘疏烟晚萧索。遗穗荡尽山田空，虞罗不收溪雨作。未看春日百花晴，宁惜穷阴一枝恶。呜呼壮士当雄飞，八翼天风散寥廓。紫鸾丹凤参翱翔，愧尔啁啾篱上雀。
赋得越王台送万载敖司令之官
作者：郭钰
朝代：明
体裁：七言律诗

层台高与越山齐，南斗诸星入地低。海气秋澄鸿雁到，野烟春合鹧鸪啼。官船北走输珠翠，幕府南开振鼓鼙。侧想到官多暇日，登临长听玉骢嘶。
赋文山砚
作者：郭钰
朝代：明
体裁：七言律诗

碧玉秋涵晓露滋，相君十载共襟期。承恩久在文章府，借润终无软媚词。旗舞龙蛇廷对早，诗成珠玉载归迟。可怜月落空坑夜，无复追随到凤池。
赋清溪
作者：郭钰
朝代：明
体裁：古风

清溪之水抱幽谷，盘涡细浪相豗蹙。半篙晴日荡金鳞，一带秋烟溜寒玉。溪上仙翁绝尘俗，开门俯溪饮溪绿。白鸟飞来明镜中，垂杨锁断阑干曲。窈窕春花亚修竹，修竹何人共棋局。紫萝为盖草为褥，如辋川图悬一幅。嗟我早年厌羁束，五湖风月醉心目。祇今是处沸鲸波，把钓从君事亦足。
赋鹤骨笛
作者：郭钰
朝代：明
体裁：七言律诗

云沈碧海葬飞仙，乐府新裁紫玉员。律吕相和依象管，雌雄犹似唳芝田。老蛟夜舞君山月，采凤春游嶰谷烟。想是好奇心独苦，琵琶昨日购鹍弦。
赠刘子伦
作者：郭钰
朝代：明
体裁：古风

庐陵周恺文章伯，语语谈君不易得。嗟余终日走风尘，到今未睹真颜色。闻君早岁抱奇节，胸中磊落太平策。玉龙霜冷光欲飞，苍隼秋高影孤掣。交游四海多才杰，自合贡之天子阙。綵笔题诗衡岳云，画船挝鼓西湖月。衣冠王谢自风流，宾客秦黄最超越。往年仗剑奋忠烈，战袍红溅猩鼯血。草檄未吐陈琳词，种柳已近渊明宅。酒酣气涨漱天风，一声长啸层崖裂。登山临水憺忘归，听雨看云颇愁绝。茫茫世事应难测，英雄莫遣头空白。寒尽春生刬雪霜，海阔天高排羽翮。何当携手铜驼陌，蓬莱群仙朝帝侧。醉浥溟波鲙六鳌，老怀浩荡从君说。
赠刘明道
作者：郭钰
朝代：明
体裁：七言律诗

义旗献凯满南州，君拥兵符控上流。隔岸人烟邻虎穴，中江雪浪送龙舟。剑鸣秋匣玄霜下，马浴晴波紫雾浮。白羽指挥能事集，底须万里始封侯。
赠刘渊
作者：郭钰
朝代：明
体裁：七言律诗

老树蟠堤抱石危，晴云过雨出溪迟。有时归鸟落山果，无数飞花悬网丝。得酒不消为客恨，连床长欲与君期。此情最倚相知久，莫怪新来懒作诗。
赠别
作者：郭钰
朝代：明
体裁：七言绝句

醉挽征衫折柳枝，柳花飞处不胜悲。东风过后西风起，待得青条又几时。
赠别宋仲观
作者：郭钰
朝代：明
体裁：七言律诗

梅花江上雪意残，独行远道何当还。大江风微五两静，虚馆日高双陆閒。十载论交倾意气，一朝送别凋容颜。坐歌激烈我何有，明日射虎归南山。
赠别罗庭植
作者：郭钰
朝代：明
体裁：古风

骅骝不受庸驽羁，志与千里风云期。才杰每称天下士，慷慨必展胸中奇。十载君归卧云岛，功名岁月閒中老。烧丹永夜紫霞飞，问字无时绿樽倒。抱琴正好听鸣泉，明朝又买西江船。角引晓霜凝别思，梅披晴雪照离筵。吴山楚水多芳草，黄金台高几时到。必逢豪杰语襟期，白发谁怜长远道。人生富贵各有时，朝阳鸣凤梧桐枝。醉解吴钩赠君去，岁云暮矣归毋迟。
赠医士刘良孟
作者：郭钰
朝代：明
体裁：七言律诗

移家久住大江隈，种德堂深酒满杯。秋雨一林芝草长，春风千树杏花开。虎收新谷岩前卧，龙捧奇方海上来。嗟我素髭无染法，若为携手访蓬莱。
赠卖卜雁明信
作者：郭钰
朝代：明
体裁：七言律诗

忆自成都失老严，一年心事向谁占。谋身每信黄裳吉，涉世空嗟白发添。太古图书含变化，后来象数极窥觇。闻君讲易长无倦，客散中庭月满帘。
赠周原道兼柬安子静将军
作者：郭钰
朝代：明
体裁：七言律诗

武节遥瞻汉署郎，威棱犹带柏台霜。江通吴楚波涛息，天入燕秦道路长。白羽昼挥谈虎略，黄旗暮捲护龙骧。宜春进士兼文武，好是青云共激昂。
赠周郎
作者：郭钰
朝代：明
体裁：古风

白马渡江赭衣舞，青春杀气吹吴楚。豪杰如云起义兵，尽说周郎才且武。鏦金伐鼓驻江浒，麾下健儿猛如虎。大刀照日开雪光，飞镝穿云落雕羽。亦知困兽死犹斗，转战大呼发毛竖。马鞍晓被带冰霜，刁斗夜鸣杂风雨。黄河不见官军渡，青天白日丹心苦。国家养兵八十年，不斩蛟鲸伐狐兔。自非忠义激心肝，谁肯艰难越深阻。昨者悬军大捷归，声名歘起元戎府。府前献俘扬虎旂，府中把酒歌都护。江南布衣有如许，政好归来奉明主。选将坛高拜天语，中官促印黄金铸。坐遣丹丘拜猰㺄，天下苍生各安堵，虎符将军何足数。
赠宋经历
作者：郭钰
朝代：明
体裁：七言律诗

山绕青原百雉城，入关尽说长官清。才贤肯为明时出，政事多资赞画成。禾黍秋风螟螣息，梧桐朝日凤皇鸣。昼閒好读开元纪，节操存心慕广平。
赠峡江王巡检
作者：郭钰
朝代：明
体裁：古风

淮海龙飞乘五云，攀鳞附翼多殊勋。英雄变化不知数，我今独识王将军。将军好武称第一，慷慨功名少年日。剑术出奇愁白猿，兵符借重祠黄石。近报三军掠蓟丘，万马夜渡黄河流。将军岂徒成一障，成功独早还优游。巴丘官衙俯江水，两岸人烟郁苍翠。不随李广猎南山，却向扬雄问奇字。雕弓羽箭挂前除，座中宾客多文儒。煮茶烟细浮苍竹，把钓江清出白鱼。人生宦途须适意，大隐从来在朝市。将军美誉播南州，缠腰骑鹤徒为尔。君不见凌烟阁上开画图，褒公鄂公气骨殊。君臣际会总如此，嗟我闭门空读书。
赠彭将军
作者：郭钰
朝代：明
体裁：古风

将军昔从布衣起，便欲赌命报天子。里中父老得开颜，刺虎斩蛟良细事。几年汗马鏖战尘，君门九重谁得陈。羽檄飞云白日暮，牙旂捲雨沧江昏。中书大臣拥貔虎，吐气如云盖南土。豫章城头鸣老鸦，匹马夜出杉关去。楚山苍苍楚水清，草莽之臣何重轻？但得严君脱虎口，皇天后土相知心。谁想长材不终弃，控抟造化真儿戏。东邻早结丞相欢，种瓜不到青门地。君家屋前山水幽，正好归来寻旧游。座上衣冠戏綵日，窗前灯火读书秋。我欲从君语畴昔，悠悠世事嗟何及。沧波东逝鱼西飞，独振布袍三叹息。
赠戴医
作者：郭钰
朝代：明

旧约寻真海上山，相逢长有好容颜。一池伏火烧丹熟，两袖晴云采药还。坐遣呻吟成笑语，久？名利换清閒。顶门欲试金针妙，白发青灯我最顽。
赠戴医
作者：郭钰
朝代：明
体裁：七言律诗

旧约寻真海上山，相逢长有好容颜。一池伏火烧丹熟，两袖晴云采药还。坐遣呻吟成笑语，久�名利换清閒。顶门欲试金针妙，白发青灯我最顽。
赠曾葬师
作者：郭钰
朝代：明
体裁：古风

洙泗水西马鬣封，龙虎山下留侯宫。当时相地果谁在，能使累世疏恩隆。圣人立参天地功，老庄之说将毋同。后来作者才万一，输金偿璧言非空。庐陵老仙曾艮峰，拂衣光吐苍精龙。奇观欲凌嵩华上，寓迹多在衡湘中。卓卓景纯书满腹，昂昂卢植虚如钟。夜语飞觞惊座客，晓行控鹤追仙迹。恩流黄泉舞白骨，义激窭子撼王公。我今白发飘乱蓬，惜我与君不早逢。邂逅今日无匆匆，神仙骨相须英雄。薰天富贵非我蒙，再拜何策驱诗穷。
赠王仪
作者：郭钰
朝代：明
体裁：古风

晓日照射碧海之珊瑚，我思君兮文采殊。明月飞光万顷之秋水，我思君兮情调美。朝骋望兮朱户，夕夷犹兮綵舟。回棹双溪花雨暝，捲帘万壑松风秋。昨日偶相遇，池馆邀我住。我有閒愁千万缕，挂在落日寒烟之古树。抽刀割之断，掷向东流去。丈夫磊落天地间，倾人意气移南山。干戈满眼吾道丧，今日见君多厚颜。君莫哂，垆头酒压黄花脂，典衣且复从君饮。悲歌击剑，晴光吐虹。跨海斩鲸，谁知雌雄。半天飞雨，万里长风。夜窥玉匣，双龙腾空。
赠金守正
作者：郭钰
朝代：明
体裁：七言律诗

六月松阴坐紫苔，得书顿使好怀开。离愁百斛如云散，凉意一襟随雨来。玉笥天清长在望，金洲春尽每思回。高怀又作秋风约，不限金钱问酒杯。
赠驿吏
作者：郭钰
朝代：明
体裁：七言律诗

筮仕何论占甲科，独君于此阅人多。海舟夜泊藩臣至，官马晨嘶天使过。微禄暂能淹岁月，好音原不阻关河。时来得遇怜才者，早振朝衣上禁坡。
辛亥秋诏举秀才余以耳聋足躄县司逼迫非情因成短句
作者：郭钰
朝代：明
体裁：七言律诗

恭承丹诏网群材，卧病空山百念灰。晋代徒闻三语掾，汉廷何待两生来。天关虎豹应难得，云锦衣裳不易裁。寂寞西山双鬓雪，独能永夜望三台。
辛卯闻徐州警报
作者：郭钰
朝代：明
体裁：七言绝句

塞河诏下选丁男，明日彭城野战酣。愁杀翰林欧学士，白头骑马望江南。
过罗仁达别墅
作者：郭钰
朝代：明
体裁：古风

架石束飞涛，结庐枕幽谷。缥渺紫翠间，孤松立双鹤。主人坐清阴，候我渡溪曲。盘涡抟落花，茶烟出幽竹。相对淡忘言，月明山下宿。
送人之临川
作者：郭钰
朝代：明
体裁：古风

闻君适临川，临川几时到。日色江上舟，雨香沙际草。侧闻吴先生，挂冠已云早。邂逅道深期，故山白云好。
送从侄淳
作者：郭钰
朝代：明
体裁：七言律诗

路穷淮汴草离离，志士空嗟岁月驰。敌面人心山万叠，缘愁客鬓雪千丝。风悲洛浦海凫至，月冷汉宫金狄移。从古战危频易将，君王见事独何迟。
送刘叔亮兵后归清江
作者：郭钰
朝代：明
体裁：七言律诗

风尘荏苒鬓毛斑，乡梦无时到故山。去国每怜王粲老，携家今见管宁还。松深先陇寒烟外，草满荒庭夕照间。不用人间多感慨，梅花春色破愁颜。
送刘掾归休
作者：郭钰
朝代：明
体裁：古风

人生无如食禄好，何似逄萌挂冠早。山林朝市将无同，英雄不向尘中老。闻君拂衣归故林，往事欲说谁知心。一代文章尘土梦，百年富贵浮云阴。君今住近青原下，庭竹窗梅绝潇洒。几回清夜梦故人，故人天上骑骢马。丹心仰天寒水清，白发照镜秋霜明。晓圃锄云种苍玉，春山斸雨寻黄精。瓜田新得东陵种，襟期还与东陵共。门前宾客从去来，但令玄鹤司迎送。我不识君心烦劳，满前出处君独高。侧身西望长叹息，悬崖老树风萧骚。
送别从侄淳
作者：郭钰
朝代：明
体裁：七言律诗

愁心长系晚峰青，避地何时马足停。草树四山区域小，风埃六月髑髅腥。无从灞上惭刘礼，始信辽东老管宁。惜别恨无尊酒共，临溪为尔汲清泠。
送别从侄淳
作者：郭钰
朝代：明

愁心长繫晚峰青，避地何时马足停。草树四山区域小，风埃六月髑髅腥。无从灞上惭刘礼，始信辽东老管宁。惜别恨无尊酒共，临溪为尔汲清泠。
送别李腾还乡
作者：郭钰
朝代：明
体裁：古风

别离古云苦，况值兵未休。慈乌夕反哺，蝮蛇寒出游。料事每成错，去住难自谋。东风捲飞雨，添我双泪流。凭君见亲旧，道此情悠悠。
送别欧阳奎访安龙兴兼柬胡湜
作者：郭钰
朝代：明
体裁：七言律诗

明日开帆过豫章，交亲满眼总难忘。旧闻太守尊徐稚，今见诸公说郑庄。雨映红莲湖水净，云连苍树楚山长。省郎若到逢胡湜，为觅乡书寄数行。
送别郭恒
作者：郭钰
朝代：明
体裁：古风

作客似杨花，送别杨花侧。杨花风际飞，那复计南北。晓棹洞庭波，暮钟庐阜月。应笑山中人，闭门头雪白。
送别陈玉章南游
作者：郭钰
朝代：明
体裁：七言律诗

文教重看被海湄，发船挝鼓晓光迟。黄茅瘴满飞南雪，庾岭梅开到北枝。海舶得鱼频贳酒，人家见竹遍题诗。好怀更约归来早，花柳东风二月时。
送友人从军兼呈谢君绩参军
作者：郭钰
朝代：明
体裁：古风

叹息复叹息，叹息长书空。杀贼五年无寸功，今者又送君从戎。七星战袍衬金甲，三山尖帽飘猩红。牙旂晓发玉花骢，猛士双剑立西东。爷娘妻子不用哭，上马更劝黄金钟。黄金钟，琥珀浓，豪气千尺摇晴虹。明日军门揖主将，论军未可皆雷同。安成之寇容易攻，庐陵凋弊遗民穷。自非奇谋决擒纵，烦费日久谁当供？君家伯仲尽少年，正好变化扳飞龙。颇闻幕府多才雄，为我问信毋匆匆。我有大羽箭，不杀南飞鸿。要如鲁仲连，系书射入聊城中。祇缘骨相不受封，不如扁舟归去长伴沧浪翁。
送周宗泰之九江
作者：郭钰
朝代：明
体裁：七言律诗

花外晴云飘白纻，匣中秋水卧苍龙。扬帆直破西山雨，把酒先招五老峰。胜地登临增感慨，昔贤出处每从容。柴桑咫尺君须到，无数黄花秋露浓。
送孔贯道应贤良徵辟就谒孔林
作者：郭钰
朝代：明
体裁：七言律诗

诏下江南选俊良，君行千里似还乡。淮河天近鱼龙会，阙里春回草树香。一代又论新礼乐，千年仍睹旧宫墙。仲舒三策陈王道，文献承家好激昂。
送宋仲观迎亲江陵
作者：郭钰
朝代：明
体裁：古风

战尘飞空暗南北，出门每恨山河窄。况复荆州千里遥，君家严亲久为客。天南雁杳音尘绝，十七年间愁百结。昨者忽传消息真，健步如仙髻如雪。上堂白母喜欲颠，明朝便买西江船。奉迎归养无不足，高官可弃金可捐。东邻失子西失母，君家具庆宁非天。别君岂必送行曲，望君却赋归来篇。旧闻荆襄树旗羽，客行不免多愁苦。严君能保千金躯，岂无归梦到乡土。老大还家乐且閒，溪柳山花总如故。君今去去须早归，白发慈亲倚门暮。
送朱鹏举照磨赴江西省掾
作者：郭钰
朝代：明
体裁：七言律诗

花外银鞍鞴紫骝，省郎文采自风流。英雄旧总三千士，美誉新传十一州。山拥宜春深带甲，江通章贡小容舟。晨趋黄阁参筹画，愿审安危拓远谋。
送李原贞游淮
作者：郭钰
朝代：明
体裁：古风

君归省亲亲已老，如何又涉长淮道。长淮千里快壮游，不似斑衣儿戏好。棹歌声齐催发船，烟花看柳媚晴川。酒泻红光照白日，诗传佳句惊离筵。丈夫意气吞馀子，百年养亲当养志。空山憔悴亦奚为，捧檄曾闻为亲喜。再拜劝君金叵罗，问君年纪甚不多。汉王好少今若此，攀龙早早腾银河。白璧黄金无足惜，庭闱欢声胜归日。莺花春暖吴宫深，鸿鹄风高楚天碧。
送李子高游金陵
作者：郭钰
朝代：明
体裁：七言律诗

吴中八绝冠群材，楚楚芳年君又来。得酒醉飞鹦鹉盏，题诗先到凤凰台。天回北斗星辰近，地尽南郊道路开。信是皇州春色早，好将红杏倚云栽。
送李谦道入省叔父
作者：郭钰
朝代：明
体裁：七言律诗

中郎不见十年过，千里趋陪意若何。骨肉共论青眼旧，形容应接白须多。三关虎豹传新捷，百粤莺花入醉歌。莫叹他乡为客久，故乡是处阻干戈。
送杨和吉过龙兴
作者：郭钰
朝代：明
体裁：七言律诗

十月北风蛟鳄伏，楼船安稳出官河。交游湖海知谁在，将帅朝廷近若何。一水才通南浦近，众星还拱北辰多。清和元帅烦相问，独钓寒江月满蓑。
送王医
作者：郭钰
朝代：明
体裁：古风

东风吹树千钧力，怒势呼号两相敌。回飙萧飒入霜林，败叶纷披散无迹。老夫倚杖长叹息，百年三万六千日。庄生齐物物不齐，谁铸红颜等金石。王君笑我何太痴，太极初分有伸屈。天根月窟窥端倪，灵台天迥丹光溢。奈何寸地攒千兵，朝似瓠肥暮如腊。自非一气回孤根，宇宙几何皆鬼蜮。乃知燮理藉登庸，疮痍变作讴歌入。感君此言足才识，知君用心渺难及。君不见长生之药蓬莱多，从君归去君如何。
送王国琛使君赴福州
作者：郭钰
朝代：明
体裁：七言律诗

闽峤来迎新太守，旌麾遥飏海云低。天书夜下群龙会，露冕春行五马齐。荔子已无中使敕，绣纹犹作白衣题。伫看到日传嘉政，棠树春阴满建溪。
送王葬师
作者：郭钰
朝代：明
体裁：古风

南山改旧陇，北山开新茔。行人路上总称好，谁其相者王先生。王先生，双眼明，吾闻其语心为惊。江山随运有迁改，人物乘机分重轻。指挥能事覈元化，何必长抱青囊经。嗟余独居环堵室，每一见之长叹息。君家科第旧闻名，自经世变嗟何及。河南南阳多贵人，长平坑卒无哭声。星翁筮史常相过，专门坚白吾何凭。衡岳由来凌绝顶，青山有尽云无尽。更百千年似眼前，春蚕毕竟谁为枕。东家求富西厌贫，倒屣相迎如父兄。伯牙抱琴子期听，倾人意气轻千金。秋风江上君重到，为君沽酒开怀抱。杏花春早日边开，松树岁寒雪中老。
送王镐之邵武省亲（镐字仲京）
作者：郭钰
朝代：明
体裁：古风

青青杨柳陌，之子晨巾车。去乡不云苦，揽辔驰复驱。严君守名郡，长怀音问疏。再拜问起居，千里欢有馀。綵衣捧绿酒，紫袍映白须。上言尚书军，声振东南隅。下言太夫人，年高色敷腴。我虽邑子贱，问信抱区区。官寮展良觌，见子文采殊。定云渥洼水，生此汗血驹。故家三槐树，功名遂良图。愿言慎徒旅，令德忠孝俱。
送罗彦思往闽中候迎大父
作者：郭钰
朝代：明
体裁：古风

天伦有真乐，家庆传新图。人生百年内，于焉始为娱。尔翁老京国，风霜摇鬓须。尔父奉慈帏，干戈沈里闾。岂无饘与粥，朝夕不得俱。眼穿孤飞云，心折反哺乌。近者消息真，万里神明扶。沈思供子职，内外悬君躯。投袂出门去，父命何勤渠。朝迎暮望返，少壮轻畏途。见翁问起居，同舍相惊呼。孙已如翁长，子应似翁臞。时危久离别，会面当何如？归期谅不远，春酒为君酤。再拜千岁寿，亲戚多欢愉。卿相何足道，胜事世所无。愿言慎前路，明发毋踌蹰。
送罗秀宾之江东兼寄刘润芳兄弟
作者：郭钰
朝代：明
体裁：古风

十载山中投秃笔，长挥老泪送行役。今日缘君始放怀，为作长歌写胸臆。君昔读书三百篇，早期擢桂秋风前。骅骝健步无由骋，白鹤仙经得秘传。竹筇行遍吴云白，地利天时细窥测。丹心欲拯世间贫，厚泽每沾泉下客。辞家千里游江东，壮年豪气飞晴虹。大府禁酤若为别，奉一杯水情无穷。吾乡刘郎好兄弟，为我殷勤致深意。芳草烟荒同水庐，长松月冷龙湖地。东郭老生废读书，桂林虽好颜色无。人生万事还乡好，昼锦何时照里闾。
送耒阳李中卿
作者：郭钰
朝代：明
体裁：古风

干禄自为通，滔滔逝水何时穷。隐居自为介，惨惨龙泉閟光彩。何如耒阳李中卿，出也处也俱光荣。往者时危曾学武，弯弓射杀南山虎。一朝姓名贡玉堂，朝回满袖携天香。秪今辞官归旧隐，五柳先生住相近。石径扫苔客正来，荷亭置酒花半开。清夜梦回思旧事，天语温存犹在耳。却从云气望蓬莱，百年穷达安在哉。人臣大节保终始，满眼官寮少能似。泰山峨峨河水长，君恩于尔不可忘，呜呼君恩于尔不可忘。
送胡元礼归合淝省亲
作者：郭钰
朝代：明
体裁：七言律诗

秋风林薄暮萧骚，千里庭闱属望劳。天入秦关开去棹，霜飞楚峡拥征袍。每看潘岳閒居好，始信张翰归去高。我亦天涯漂泊久，因君愁思满江皋。
送萍乡袁茂才归县试吏
作者：郭钰
朝代：明
体裁：七言律诗

玉关门外班司马，抗疏归来白发愁。绝域功名空老大，少年乡国自风流。花飞细雨朝回马，月满前川夜放舟。始信封侯驰万里，不如吏隐近沧洲。
送费吉水
作者：郭钰
朝代：明
体裁：七言律诗

五马遥临白鹭洲，光荣全胜古诸侯。满城秋雨闻弦诵，夹道春风露冕旒。东观天高鳷鹊并，中台地回凤凰游。归朝明日承恩早，玉笋催班第一流。
送远曲
作者：郭钰
朝代：明
体裁：古风

为君治行近一月，今晨竟作匆匆别。枕边纨扇镜中花，一时尽变伤心色。妾虽不见边城秋，君亦不识空闺愁。忆君便如君忆妾，双泪岂为他人流。才貌如君长刺促，少年心事何时足。归期未定须寄书，误人莫误灯花卜。
送阮弘济赴梁使君幕
作者：郭钰
朝代：明
体裁：七言律诗

诸生白发守章句，磊落长材自不群。河内已留贤太守，霸陵又起故将军。铁丝箭簇鸣秋月，银错旗竿竖晓云。文采久为当路重，更期马上立奇勋。
送龙光庭赴都
作者：郭钰
朝代：明
体裁：七言律诗

帝城此去人千里，马上题诗记旧游。官酒满传鹦鹉盏，宫花飞点鹔鹴裘。星回东壁文光动，日丽中天王气浮。礼乐百年多述作，才贤深足应旁求。
道逢八十翁
作者：郭钰
朝代：明
体裁：七言律诗

八十老翁行步奔，存亡共诉断愁魂。千金歌舞随流水，六载干戈弃故园。晚灶燎衣篱竹尽，春牛换米草蓑存。情知青史无名姓，短策犹期报国恩。
道逢陈玉章
作者：郭钰
朝代：明
体裁：七言绝句

山色川光作雨晴，花阴满地啭黄莺。去年酒伴今何在，邂逅陈郎笑独行。
避地石洞有怀罗处士就柬周以立进士
作者：郭钰
朝代：明
体裁：七言律诗

勍敌双崖立洞门，石棱斜斗浪声喧。屋前松长山人去，堂上藤垂石佛存。西望乡关通鸟道，旧题岁月满苔痕。重来又迫干戈苦，空忆桃花遍水源。
郭尊师至安堂
作者：郭钰
朝代：明
体裁：七言律诗

道人极目立苍茫，叹息红尘去路长。车折秦关投虎口，马窥蜀栈战羊肠。海天鹤送仙书到，石洞花分春酒香。寄语往来名利客，不如学道至安堂。
郭恒惠牙刷得雪字
作者：郭钰
朝代：明
体裁：古风

老气棱棱齿如铁，曾咀奸腴喷腥血。倦游十载舌空存，欲挽银河漱芳洁。南州牙刷寄来日，去腻涤烦一金直。短簪削成玳瑁轻，冰丝缀锁银騣密。朱唇皓齿娇春风，口脂面药生颜色。琼浆晓漱凝华池，玉麈昼谈洒晴雪。辅车老去长相依，馀论于君安所惜。但当置我近清流，莫遣孙郎空漱石。
醉后重题西云亭
作者：郭钰
朝代：明
体裁：七言绝句

剪茅盖屋竹编篱，浅白深黄万菊枝。云气不烦将雨至，西云老子正题诗。
采蕨歌
作者：郭钰
朝代：明
体裁：古风

朝采蕨，南山侧。暮采蕨，北山北。穿云伐石飞星裂，手脚冻皴腰欲折。紫芽初长粉如脂，瘦根蟠屈蛟蛇结。吞声出门腹已饥，猿啼风摆藤萝衣。长镵短笠日将暮，攀援垠堮何当归。朝采蕨，暮采蕨，东邻老翁更悽恻。抱蕨转死长松根，妻子眼穿泪成血。情知世乱百忧煎，得归茅屋心悬悬。痴儿啼怒炊烟晚，打门又索军需钱。君不见将军拥旌节，红楼夜醉梨花月。
重到山家
作者：郭钰
朝代：明
体裁：五言绝句

红雨长茶芽，东风吹柳花。行人今日到，先自补窗纱。
重和荅周闻孙进士兼寄宗瑾
作者：郭钰
朝代：明
体裁：七言律诗

飘零不改旧乡音，来往空山费独寻。楚地人烟三户在，汉家宫阙五云深。急风乱飐蒹葭雪，斜日残明橘柚金。公瑾雄姿最英发，还乡何日共论心。
重经旅馆
作者：郭钰
朝代：明
体裁：七言绝句

交情如漆总难凭，往事寻思白发增。门掩蟏蛸尘满壁，向来曾顿读书灯。
重过胡洵宅（洵字宗美）
作者：郭钰
朝代：明
体裁：古风

入门见桂树，出门问桂树。桂树相送迎，主人竟何处。高叶鸣悲风，疏花落残雨。独立黄昏烟，思远天涯路。
重题石洞
作者：郭钰
朝代：明
体裁：七言绝句

不算归程算去程，茫茫世事自伤情。小楼昨夜不成寐，饱听松风与水声。
重题禅寂院
作者：郭钰
朝代：明
体裁：七言律诗

诗苦穷人人苦吟，偶随名胜到丛林。画龙点眼先飞去，咏凤求毛不用寻。豪客尚能知李涉，奸雄终不弃陈琳。文章得意无今古，让与笼纱照碧岑。
野宿
作者：郭钰
朝代：明
体裁：五言律诗

谁谓归田好，荒烟暗棘丛。边愁攒战马，野宿逐征鸿。捆屦山涵雨，煎茶竹送风。读书成濩落，拟学六钧弓。
金雀屏送人往章贡成姻
作者：郭钰
朝代：明
体裁：古风

金雀屏翠羽，红翎照帘幕。马上郎君双箭飞，佳期不负蓝桥约。蓝桥咫尺间，青鸾去复还。桃花晓泛春江暖，玄霜夜捣仙宫闲。仙宫閒，情窈窕。重开金雀屏，拍手迎郎笑。流苏帐暖酒微醒，银烛花高漏声晓。
长相思
作者：郭钰
朝代：明
体裁：乐府曲辞

长相思，相思者谁？自从送上马，夜夜愁空帏。晓窥玉镜双蛾眉，怨君却是怜君时。湖水浸秋藕花白，伤心落日鸳鸯飞。为君种取女萝草，寒藤长过青松枝。为君护取珊瑚枕，啼痕灭尽生网丝。人生有情甘白首，何乃不得长相随。潇潇风雨，喔喔鸣鸡。相思者谁？梦寐见之。
闰七月十六日山中早发
作者：郭钰
朝代：明
体裁：古风

宿雨剩微凉，游云弄新旭。客子将出门，阴晴苦为卜。驱车涉前途，今夕投谁宿。雨久愁跻攀，日长畏炎燠。使无尘故萦，在家贫亦足。天意讵得知，畴能遂所欲。俯看山径泥，来往满新躅。
闰十一月朔日山路见梅
作者：郭钰
朝代：明
体裁：七言绝句

蓓蕾微传春信真，几回梦想玉精神。不知月落参横处，犹有孤眠惆怅人。
闺怨
作者：郭钰
朝代：明
体裁：七言绝句

妆台尘暗锁愁眉，瘦倚东风似柳枝。又恐侍儿催问药，只言蚕早叶归迟。
闻周子谅讣
作者：郭钰
朝代：明
体裁：古风

丈夫志耿介，临别仍伤怀。况兹泉台路，一往不复回。忆昔送君去，知与素性乖。微官淹岁月，悲风从天来。老泪为君尽，寸心为君摧。士林黯憔悴，功名安在哉。始知嵇阮辈，甘心沉酒杯。
闻宋竹坡求剪红罗花
作者：郭钰
朝代：明
体裁：七言律诗

丛丛红紫锦成窠，春色遥怜满竹坡。得酒谩能歌白纻，看花犹爱剪红罗。根分后土冰霜晚，润浥中天雨露多。好待春回寒谷早，迟君花外共长哦。
闻桂林牡丹盛开
作者：郭钰
朝代：明
体裁：七言律诗

台甃重归剪棘榛，秾华自不负芳辰。共承桂树九霄露，已见吾家六代人。腻粉露寒初试晓，醉红云暖欲娇春。遥知宾客多欢赏，谁在题诗笔有神。
闻郭怡有诗未及见因赋此以寄恨
作者：郭钰
朝代：明
体裁：七言律诗

一襟老泪点苍苔，谁信愁肠日九回。豪杰虚名多自误，弟兄急难竟谁来。桥分溪路桃花落，门闭山房燕语哀。祸福情知相倚伏，浮云蔽日几时开。
闻龙兴警报有怀欧阳奎
作者：郭钰
朝代：明
体裁：古风

君子忧朝廷，野人念亲友。壤壤吹战尘，金汤无固守。自闻消息来，十日不饮酒。生死不可知，何论别离久。秉心思洁身，饥寒且东走。涉患始还乡，还乡复何有。咄此将奈何，迸泪空回首。
闻龙西雨自闽海间道抵家患目疾缺于展觌先寄此诗
作者：郭钰
朝代：明
体裁：七言律诗

万里征帆海上回，畏途行尽始惊猜。入门儿女牵衣笑，问字亲朋载酒来。书有浮沈谁与送，眼无青白故难开。萧兰晚岁俱彫瘁，佳句惟应到野梅。
除夕
作者：郭钰
朝代：明
体裁：五言律诗

短日如年度，宁知岁又残。乡关一水隔，风雪五更寒。寄食囊垂罄，更衣带尽宽。主人供帐好，独作太平看。
陪欧阳奎文周秋夜宴集
作者：郭钰
朝代：明
体裁：古风

高阳酒徒厌拘束，洞箫清夜吹寒玉。月影微生沧海波，秋声泻入南窗竹。主人好怀为我开，前除扫叶剜苍苔。移席传呼秉银烛，飞觞不惜空金罍。百年交契亦无数，且得共君长夜语。兰苕翡翠自春风，延平剑合蛟龙舞。我家茆屋江之西，门闭不闻车马嘶。携书树底骑牛读，得句樽前洗竹题。酒酣拊缶山谷响，聊共渔歌答樵唱。此时半面未逢君，何乃见之辄称赏。论交不论浅与深，丈夫一语轻千金。白璧无瑕人所贵，青云有路我何心。箫声不断酒如注，泓下龙吟月涵雾。仙人招我归去来，云车相候蓬莱路。
雨中有怀
作者：郭钰
朝代：明
体裁：五言律诗

山中十日雨，满眼绿阴成。园减蜜蜂课，树藏莺鸟声。旧游多扫迹，久别每关情。肝胆竟谁是，凄凉白发生。
雨中过龙西雨
作者：郭钰
朝代：明
体裁：七言律诗

云连茅屋树声寒，旧补貂裘带尽宽。萧瑟乡关愁庾信，清明风雨过苏端。苍龙波暖开鳞甲，黄鸟巢深护羽翰。侧想蓬莱云气上，群仙缥缈控飞鸾。
雨夜宿竖坼
作者：郭钰
朝代：明
体裁：五言律诗

倚江茅屋小，白发困淹留。灯影摇乡梦，雨声添客愁。二仪无定位，万国总深仇。谁省骊山事，终同草一邱。
雪中负米晚归伤题七字句因简李尚文少府
作者：郭钰
朝代：明
体裁：七言律诗

萧索风烟暗五陵，群黎愁苦复谁凭。早年识字知何用，垂老为农病未能。负米晚归沙上雪，拾薪寒煮涧中冰。不眠永夜瞻牛斗，光怪犹疑剑气腾。
雪洞为吴巴图喇都事赋
作者：郭钰
朝代：明
体裁：五言律诗

船拓粉窗虚，丹青不用涂。晴波涵贝阙，寒月浸冰壶。旗舞鱼惊电，灯明龙玩珠。红尘飞不到，深坐按兵符。
青梅词
作者：郭钰
朝代：明
体裁：七言绝句

青青梅子故园春，嚼破微酸带浅颦。谁信梢头如豆小，意中消息久怀仁。
题三顾草庐图
作者：郭钰
朝代：明
体裁：古风

画史纷纷满天下，君之此图谁所画。倚山茅屋野人居，门前何得将军马。得非孔明卧隆中，坐令玄德来趋风。十载烟尘战群虎，一朝云气随飞龙。英雄契合人莫测，宛如鱼水欢相得。抱膝长歌梁父吟，上马已无曹孟德。三分割据功业成，用之惟在知人明。千钧汉鼎悬三顾，丹青欲写空凝情。呜呼河北二十四郡堕名城，君王不识颜真卿。
题兴冈王祠
作者：郭钰
朝代：明
体裁：七言律诗

万山浓翠涌飞涛，缥缈王宫结搆牢。兵卫焜煌连锁甲，香烟浮动郁金袍。晨飞脉岭云初散，夜舞胎山月正高。仙苑碧桃春自醉，岂容野客荐溪毛。
题分宜县桥
作者：郭钰
朝代：明
体裁：五言绝句

云从溪北生，雨过溪南响。溪上蓑笠翁，倚阑看水长。
题分宜县楼二首
作者：郭钰
朝代：明

扑遫官曹论是非，不知把钓老渔矶。沔阳太守文章伯，卖卜城南竟不归。独宿江城梦故园，一襟尘土满啼痕。老亲不想痴儿在，剪纸应招客路魂。
题分宜县楼二首·其一
作者：郭钰
朝代：明
体裁：七言绝句

扑遫官曹论是非，不知把钓老渔矶。沔阳太守文章伯，卖卜城南竟不归。
题分宜县楼二首·其二
作者：郭钰
朝代：明
体裁：七言绝句

独宿江城梦故园，一襟尘土满啼痕。老亲不想痴儿在，剪纸应招客路魂。
题分宜县胡于信钓翁诗卷
作者：郭钰
朝代：明
体裁：七言律诗

严光不作汉廷臣，今日闻君亦隐沦。草笠暮归三峡雨，竹竿晴钓五桥春。长歌鼓枻知音少，满卷题诗入画真。马上行人莫相问，白鸥波暖最相亲。
题刘履初所藏莫庆善鹰
作者：郭钰
朝代：明
体裁：古风

日光悬秋双翮齐，欲飞不飞愁云低。足无绦旋腹无食，空林尚恐难安栖。笔力精到天机微，莫生所画诗我题。君不见天下太平角端语，狐兔草间何足数。
题刘文周愚直斋
作者：郭钰
朝代：明
体裁：古风

先生结屋龙湖上，大书愚直悬斋榜。松风夜挟秋声高，山雨晴添湖水长。一窗灯火闻书声，洞视太古凝幽情。商周以前足人物，仪秦而下非功名。古人今人各如此，先生意向知何似。高风谁学柳士师，夜雨闭门鲁男子。先生长笑心自閒，葛巾草服开松关。宝珠光燄照云水，好诗题遍龙湖山。我游梁楚号狂客，饮酒呼卢都不择。凤兮凤兮歌思哀，老去人间拘小节。甚欲相从读旧书，何时下榻容安居。是是非非吐心胆，先生真是古之愚。
题刘氏雪翁吟卷
作者：郭钰
朝代：明
体裁：古风

仙翁未老头总白，飘萧两鬓吹晴雪。几回览镜心自疑，却怪春风消不得。面如红玉眼如月，往往问年惊坐客。到今上马不用扶，风流文采居前列。新筑雪庵倚山北，竹门昼开纱帽窄。花扑春缸酒气香，月临秋幌箫声咽。溪山画图甚奇绝，万事只从閒处阅。岁寒高谊谁与同，独见梅花好颜色。玄阴峥嵘厚地裂，朔风如刀剪瑞叶。雪翁长啸雪庵中，俯仰乾坤迥澄澈。襟怀寒浥冰壶清，标格烱如璚树洁。近见麻姑两鬓霜，染髭始信皆无策。何年竟棹剡溪船，分我冰花沃焦热。
题卞与善梅花图
作者：郭钰
朝代：明
体裁：七言绝句

骑驴灞桥乌帽侧，千里相思玉堂客。夜窗酒醒月窥人，一掬精神炯如雪。
题周季彬竹洞
作者：郭钰
朝代：明
体裁：古风

周郎早岁才名重，华屋连云接飞栋。却耽野趣爱幽栖，种竹回环结成洞。洞中坐客虽不多，洞中车马长相过。微风敲玉郁清爽，湿烟环翠涵清和。石峰嵯峨俨宾主，紫苔带得春前雨。翡翠晴连覆酒杯，琅玕日长添诗句。簟纹如水形神清，万叶为屋竿为楹。朱光不到失昏昼，六月髣髴闻秋声。嗟我村居逼樵舍，此居稍觉情缘寡。正拟相从共笑歌，不缘一看匆匆借。
题周惟中所藏落雁图
作者：郭钰
朝代：明
体裁：古风

燕鸿南飞几千里，纨素写之不盈咫。老翮风高剪断云，寒影日沉迷乱苇。野烟著树淡微茫，山雨欲来秋满堂。不是主翁催饮酒，秪疑短棹浮潇湘。
题周瑜庙
作者：郭钰
朝代：明
体裁：五言律诗

雄姿不可见，遗庙俯江干。箫鼓龙祠近，旌麾虎落残。树勋先葛亮，定伯走曹瞒。独恨三分后，无人忆汉官。
题墨菊
作者：郭钰
朝代：明
体裁：七言绝句

老圃风霜许见亲，缘谁尽改旧精神。渊明不为陈玄在，怨杀元规扇外尘。
题安乐何心淳草堂旧隐
作者：郭钰
朝代：明
体裁：七言律诗

草亭亭上旧曾邀，窗户凭高结构牢。浓翠入帘春雨竹，乱红飘席晓风桃。功名前辈遗鸿爪，文采诸孙有凤毛。万事目前无所与，惟应对客醉挥毫。
题安成戴观所藏崔徽图
作者：郭钰
朝代：明
体裁：七言绝句

彩笔经营苦未工，胭脂洗尽泪痕红。镜中已少真颜色，何待他年认卷中。
题宋仲观所藏竹图
作者：郭钰
朝代：明
体裁：古风

王猷爱竹借竹看，何如写此青琅玕。笔分云气千亩足，窗涵风色三秋寒。淡枝浓叶岁年久，能使良工名不朽。君不见长竿千尺，馀世上谁为钓鳌手。
题宋氏草庵
作者：郭钰
朝代：明

老大还乡草屋新，乾坤俯仰一閒身。卧龙自是奇男子，归燕还寻旧主人。竹径排墩留坐客，柳塘分水过比邻。共？野性亲鱼鸟，高义无多骇俗尘。
题宋氏草庵
作者：郭钰
朝代：明
体裁：七言律诗

老大还乡草屋新，乾坤俯仰一閒身。卧龙自是奇男子，归燕还寻旧主人。竹径排墩留坐客，柳塘分水过比邻。共�野性亲鱼鸟，高义无多骇俗尘。
题山水图
作者：郭钰
朝代：明
体裁：古风

我行不到山中久，忽见青山为回首。似闻流水响鸣琴，恍若寒云落襟袖。松下茅庵绝潇洒，甚欲从之度长夏。振衣大笑问主人，主人道是孙郎画。
题庐陵义士罗明远传后
作者：郭钰
朝代：明
体裁：七言绝句

淮海风回战血腥，青原不改旧时青。中朝将士论功赏，让与江南一白丁。
题扇
作者：郭钰
朝代：明
体裁：七言绝句

柳树晴虹隐画桥，藕花微雨过归桡。波光倒蘸红楼影，照见佳人弄玉箫。
题扇
作者：郭钰
朝代：明

柳树晴虹隐画桥，藕花微雨过归桡。波光倒蘸红楼影，照见佳人弄玉箫。茅亭一个竹编篱，水鸟数声风满池。吹面荷花微醉醒，雪罗小扇坐题诗。
题扇二首·其二
作者：郭钰
朝代：明
体裁：七言绝句

茅亭一个竹编篱，水鸟数声风满池。吹面荷花微醉醒，雪罗小扇坐题诗。
题掀蓬图
作者：郭钰
朝代：明
体裁：六言诗

疏蕊淡笼斜月，横梢低照寒流。清意是谁领略，除非访戴王猷。
题春江送别图
作者：郭钰
朝代：明
体裁：七言绝句

君上孤舟妾上楼，望中烟雨意中愁。江波若会离情苦，一夜东风水倒流。
题李尚文少府所藏枯柳寒鸦图
作者：郭钰
朝代：明
体裁：古风

江边独柳飞群鸦，败枝残叶秋风斜。石泉可饮不可啄，似闻落日鸣哑哑。一段凄凉幽思足，忽忆看花过韦曲。上林春早听啼莺，太液波晴写黄鹄。
题李次晦溪山间
作者：郭钰
朝代：明
体裁：古风

往年走马游长安，杜陵韦曲花未残。玉堂天上春梦断，拂衣归去溪山间。溪山之间深且好，主翁见客开怀抱。花气晴熏白纻衣，波光远浸红云岛。长松吟风晚泠泠，松下酒醒弹瑶琴。松声琴响自相和，消尽人间名利心。临溪结屋看山色，山下行人招不得。猿啸烟深挂紫萝，龙窥水冷吟秋月。主翁心闲一事无，诸郎文采珊瑚株。南山射猎非所好，芸草悬香惟读书。竹径晓开邀二仲，白鹤相迎复相送。风月西窗诗料多，酒熟何时添我共。
题李次晦邹疡医诗卷
作者：郭钰
朝代：明
体裁：七言绝句

飒飒秋风落叶深，辘轳寒甃带哀音。李侯疮癣君能疗，老我柴门独捧心。
题杨节妇刘氏书卷
作者：郭钰
朝代：明
体裁：古风

桐江江上望江水，君家有母心相似。母昔少年失所天，澄波千丈无泥滓。瑶琴锦瑟六年中，孤鸾晓飞绕云空。丹心惟抱秋月白，翠鬟不识春花红。老天梦梦恨无子，仙桂移根中道死。移来苦柏翠可餐，忽看沧海飞尘起。乃知为善报不虚，诸孙文采珊瑚株。读书既睹家声振，奉珍能尽闲居娱。大府具状上朝省，烈士闻之毛骨冷。纶音早晚表门闾，贞节芳名重乡井。高年七十颜色和，蟠桃千岁著花多。史臣拟书列女传，抚卷先为题长歌。
题梁使君太洲营
作者：郭钰
朝代：明
体裁：七言绝句

画船挝鼓大江中，两岸旌旗猎晓风。一点鴐鹅云外落，将军初试赐来弓。
题欧阳先生段君墓志铭后
作者：郭钰
朝代：明
体裁：古风

翰林欧阳公，文章满天下。段君墓碑亲手题，美玉精金动高价。雄词传世发幽光，奇气腾空照长夜。段君有子渥洼马，荣亲何待为卿亚。白云山空心共飞，宰树雨寒泪盈把。嗟我邑子栖林野，白鹭青原遍儒雅。今晨始得读君碑，才名岂是寻常者。钟鼓清时金谷园，衣冠前辈洛阳社。人间万事力可为，子孙振耀古来寡。君家旧德今见之，复使乡邦共悲咤。何时却得拜君坟，临风絮酒哀悰写。
题滚尘图
作者：郭钰
朝代：明
体裁：古风

紫骝脱羁矜得意，一团旋风捲平地。气猛欠伸赤汗收，尾长乱撒香尘起。筋骨不与凡马同，始知貌在丹青中。门外水与天河通，不然翻身当化龙。
题王楚善梅二首
作者：郭钰
朝代：明

百年孤干长苔衣，数点寒花映竹扉。昨夜东风消息到，主人扶醉月中归。江云欲雪角声哀，冷蕊商量开未开。记得玉堂挥采笔，万花晴昊照深杯。
题王楚善梅二首·其一
作者：郭钰
朝代：明
体裁：七言绝句

百年孤干长苔衣，数点寒花映竹扉。昨夜东风消息到，主人扶醉月中归。
题王楚善梅二首·其二
作者：郭钰
朝代：明
体裁：七言绝句

江云欲雪角声哀，冷蕊商量开未开。记得玉堂挥采笔，万花晴昊照深杯。
题石壁
作者：郭钰
朝代：明
体裁：七言绝句

石壁题诗剜翠苔，感时伤别壮心摧。沈园记得前生到，酒散花阴月满台。
题秋山风雨图
作者：郭钰
朝代：明
体裁：古风

平生最爱米家画，君之此图妙天下。鸟分归路云不开，树压悬崖雨如泻。倚江茅屋何人住，芦竹萧萧出无路。似我还山烟雨中，愁来只读《秋阳赋》。
题秋山风雨图
作者：郭钰
朝代：明

平生最爱米家画，君之此图妙天下。鸟分归路云不开，树压悬崖雨如泻。倚江茅屋何人住？芦竹萧萧出无路。似我还山烟雨中，愁来只读《秋阳赋》。
题秋江送别图送杨亨衢少府参安成军事
作者：郭钰
朝代：明
体裁：古风

杨少府，紫骝马，黄金鞭，团花战袍绣两肩。腰下雕弓悬，迥若秋鹰解绦旋。纵之飒飒，凌千仞之苍烟。酒酣拔剑玉龙舞，喝令西飞白日回中天。簸海腥风白波立，压空杀气玄云连。缘边诸将亦无数，昼拥旌旗夜挝鼓。豹韬合变待参谋，太守抡才君独去。送君江上君甚欢，江风吹雪芦花寒。知君心事如秋水，故应写入画图看。问谁画者谢君绩，不画琵琶美人泣。舟子扬帆发棹歌，主人解剑停杯立。我亦从军今四年，男儿姓名何足怜。老亲白发长相忆，只得还家种薄田。
题纨扇赠马文学
作者：郭钰
朝代：明
体裁：七言绝句

好风吹雨过横塘，百尺芙蓉水槛凉。封事草成秋满榻，坐停纨扇爱花香。
题罗子澄所藏乃父晋仲文学桂林图
作者：郭钰
朝代：明
体裁：古风

我观桂林图，喜极翻长吁。江山城郭不盈幅，恍若经行千里馀。宦游往岁罗文学，此图正为思亲作。戏綵魂飞白鹭洲，望云肠断楚王阁。自从南北吹战尘，边鸿不到江鱼沈。有子芳年滞乡国，长日揽图思桂林。父在桂林独思母，子今思父更愁苦。太平干禄为亲荣，今日官高渺何许。还君此图神凛然，忠臣孝子无后先。一家骨肉眼前好，百岁功名纸上传。君不见太真来作南洲客，秃衿老泪伤头白。
题罗秀宾瑞粟图
作者：郭钰
朝代：明
体裁：七言绝句

粟分五穗效祯祥，不敢移根献庙堂。圣主得贤为上瑞，画图聊付子孙藏。
题萧质所藏终南雪霁图
作者：郭钰
朝代：明
体裁：古风

玉龙衔烛晴光吐，怪底空檐响残雨。南山一夜服还丹，沧浪之水总如故。公子昨朝愁出户，锦袍围春醉歌舞。赤脚老樵拾断薪，画史何由得深趣。早梅回煖动精神，冻雀翻丛动毛羽。笔端生意开纨素，恍然不计寒宵苦。泥滑迢迢江上路，行客茅檐不少住。世间捷径渺何许，已有扁舟候江浒。隔浦长桥似灞陵，何如著我骑驴去。黑貂拥醉诗思多，明日归来为君赋。
题袁寅亮进士所藏袁安卧雪图
作者：郭钰
朝代：明
体裁：古风

大雪僵眠呼不起，锦袍公子何由至。苦寒未可更干人，斯言便尔含春意。他日登庸勋业崇，素心已见卑微中。党家歌舞拥炉红，欢娱一晌寒烟空。画史经营自风致，琪树琼花照天地。旧家青毡君勿忘，公侯子孙当复始。
题访戴图
作者：郭钰
朝代：明
体裁：七言绝句

雪月尊前足笑歌，到门何事不相过。情知离合皆天意，只恐重来白发多。
题赠溪上翁（淦邑柘乡宋氏）
作者：郭钰
朝代：明
体裁：古风

白发溪上翁，结庐溪上住。风暄花满衣，水暖鱼吹絮。邻曲相邀留，酒酣独归去。忘却钓鱼竿，挂在垂杨树。
题边少府权诗集
作者：郭钰
朝代：明
体裁：七言律诗

君才浩荡涨溟波，燕赵论文俊杰多。枕上闻鸡先起舞，花前把酒独长哦。汉皇不识神仙尉，苏子偶逢春梦婆。志士百年名节重，一蓑且复卧烟萝。
题边桂节所藏雪夜访戴图
作者：郭钰
朝代：明
体裁：古风

雪光两岸流素月，扁舟江上神仙客。画史相传回棹高，政恐风流变萧索。何如入门各尽欢，主翁有琴为君弹。梅边醉漱琼瑶寒，绝胜匆匆借竹看。
题追风图
作者：郭钰
朝代：明
体裁：古风

百金曾买枥上驹，权奇神骏人间无。奚官绝力相控制，出门已空千里途。大明殿前早朝罢，扬鞭半是追风者。君不见狒狼献天马，白发江南今见画。
题邓家妇王氏诗卷
作者：郭钰
朝代：明
体裁：古风

青原之北书台东，高官厚禄多才雄。一死独称邓家妇，立身岂在文章工。黑风吹沙舞魑魅，剑花凝碧血流地。红颜薄命谁不怜，高风能使男儿愧。邓侯莫伤鸾镜空，厚夜招魂归故宫。结发深恩不相负，今日始见修齐功。茫茫世事东流水，邓侯容发今何似。黉宫有井井有人，重到读书须向此。
题邹自春石屏巫山图
作者：郭钰
朝代：明
体裁：七言绝句

一片屏开十二峰，阳台去路有无中。午窗香雾笼寒玉，犹似行云到楚宫。
题邹茂才读书处
作者：郭钰
朝代：明
体裁：古风

邹君昂昂二十馀，世味不好好读书。今年新作读书处，青山白云閒画图。屋前老树满千株，浓阴晴抱溪光虚。架上牙签醉白鱼，窗前铁砚愁蟾蜍。水沈香袅铜花炉，竹梢滴露自研朱。十丈风埃苇帘隔，三更秋雨青灯孤。吐气欲吞馀子辈，冥心独游太古初。门外来者皆吾儒，羡君文采时时殊。圣经贤传多贮储，大义所得无拘拘。皋夔稷契何所读，箪瓢陋巷谁与居。出门千里慎所趋，会看风翮排云衢。我今老矣惭不如，赠君又无明月珠，为君长歌敲唾壶。